ΔΙΟΡΘΩΤΙΚΗ ΕΠΙΣΤΟΛΗ αριθ. 2 ΤΟΥ ΠΡΟΣΧΕΔΙΟΥ ΠΡΟΫΠΟΛΟΓΙΣΜΟΥ ΓΙΑ ΤΟ 2002 - ΤΜΗΜΑ III - ΕΠΙΤΡΟΠΗ

(υποβληθείσα από την Επιτροπή)

Εχοντας υπόψη :

- Το άρθρο 272 της συνθήκης για την ίδρυση της Ευρωπαϊκής Κοινότητας,

- Το άρθρο 78 της συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

- Το άρθρο 177 της συνθήκης για την ίδρυση της Ευρωπαϊκής Κοινότητας Ατομικής Ενέργειας,

- Tο άρθρο 14 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στον γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία με τον κανονισμό 762/2001 της 9ης Απριλίου 2001 [2],

Με το παρόν έγγραφο η Ευρωπαϊκή Επιτροπή υποβάλλει τη διορθωτική επιστολή αριθ. 2 του προσχεδίου προϋπολογισμού για το 2002 για τους λόγους που αναφέρονται στην αιτιολογική έκθεση.

***

Η χρηματοδότηση της παρούσας διορθωτικής επιστολής αποτελεί αντικείμενο τεχνικού παραρτήματος το οποίο καταρτίζεται χωριστά.

ΠΙΝΑΚΑΣ ΠΕΡΙΕΧΟΜΕΝΩΝ

1. γενικη εισαγωγη

1.1. Γεωργικές δαπάνες

1.2. Διαρθρωτικά Ταμεία: δημιουργία της αναγκαίας δομής για το πρόγραμμα αναδιάρθρωσης

1.3. Εξωτερικές δράσεις : ενημέρωση σχετικά με τις συναφθείσες διεθνείς συμφωνίες για θέματα αλιείας

1.4. Προσωρινή εκτίμηση του πλεονάσματος του προϋπολογισμού από την εκτέλεση του 2001

2. ΤΟΜΕΑΣ 1: ΕΓΤΠΕ ΤΜΗΜΑ ΕΓΓΥΗΣΕΩΝ

2.1. Υποτομεας 1Α: Δαπανες κγπ εκτος ΑΠΟ την αγροτικη αναπτυξη

2.1.1. Οι οργανώσεις αγοράς και οι συναφείς δαπάνες 10 2.1.2. Μεταβολές στη νομοθεσία

2.1.3. Συναλλαγματική ισοτιμία ευρώ-δολαρίου

2.1.4. Τομεακές εξελίξεις

2.2. Υποτομέας 1β: αγροτική ανάπτυξη

2.3. Μεταβολές στην ονοματολογία και στις παρατηρήσεις του προϋπολογισμού - διαγραφή θέσεων

3. ΤΟΜΕΑΣ 2: ΔΙΑΡΘΡΩΤΙΚΕΣ ΕΝΕΡΓΕΙΕΣ

3.1. Γενική παρουσίαση

3.1.1. Ιστορικό

3.1.2. Προβλεπόμενες ενέργειες

3.1.3. Κόστος της ειδικής ενέργειας

3.1.4. Λεπτομέρειες της παρέμβασης

3.1.5. Μέτρα για την παρέμβαση του προϋπολογισμού

3.1.6. Μεταβολή της ονοματολογίας: εισαγωγή νέου κονδυλίου

3.1.7. Πιστώσεις αναλήψεων υποχρεώσεων και πληρωμών κατά το 2002 για το νέο κονδύλιο

3.1.8. Παρατηρήσεις για το νέο κονδύλιο

4. ΕΞΩΤΕΡΙΚΕΣ ΔΡΑΣΕΙΣ: Διεθνείς συμφωνίες για θέματα αλιείας

5. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΒΑΣΕΙ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

ΑΙΤΙΟΛΟΓΙΚΗ ΕΚΘΕΣΗ

1. γενικη εισαγωγη

Σύμφωνα με τη διοργανική συμφωνία για τη δημοσιονομική πειθαρχία και τη βελτίωση της διαδικασίας του προϋπολογισμού που υπογράφηκε από το Ευρωπαϊκό Κοινοβούλιο, το Συμβούλιο και την Επιτροπή στις 6 Μαΐου 1999, "Εάν το κρίνει απαραίτητο, η Επιτροπή μπορεί να αποταθεί στην αρμόδια για τον προϋπολογισμό αρχή με ειδική διορθωτική επιστολή, προκειμένου να ενημερώσει τα στοιχεία στα οποία βασίζεται η εκτίμηση των γεωργικών δαπανών που αναφέρονται στο προσχέδιο προϋπολογισμού ή/και για να διορθώσει, με βάση τις τελευταίες διαθέσιμες πληροφορίες σχετικά με τις συμφωνίες αλιείας που θα ισχύουν από την 1η Ιανουαρίου του αντίστοιχου οικονομικού έτους, την κατανομή ανάμεσα στις πιστώσεις που είναι εγγεγραμμένες στο επιχειρησιακό κονδύλιο για τις διεθνείς συμφωνίες στον τομέα της αλιείας και στις πιστώσεις που έχουν εγγραφεί στο αποθεματικό." Η εν λόγω διορθωτική επιστολή πρέπει να διαβιβαστεί στην αρμόδια για τον προϋπολογισμό αρχή μέχρι το τέλος Οκτωβρίου.

Η Επιτροπή παρουσιάζει συνημμένα την ειδική διορθωτική επιστολή για τον προϋπολογισμό 2002. Καλύπτει τα ακόλουθα στοιχεία:

1. Γεωργικές δαπάνες

2. Διαρθρωτικά Ταμεία: δημιουργία της αναγκαίας τομής για το πρόγραμμα αναδιάρθρωσης

3. Εξωτερικές δράσεις : ενημέρωση σχετικά με τις συναφθείσες διεθνείς συμφωνίες για θέματα αλιείας

4. Προσωρινή εκτίμηση του πλεονάσματος του προϋπολογισμού από την εκτέλεση κατά το 2001.

1.1. Γεωργικές δαπάνες

Η ενημέρωση των αριθμητικών στοιχείων που προτείνονται στο προσχέδιο προϋπολογισμού (ΠΠ) δείχνει σημαντική βελτίωση της κατάστασης. Οι συνολικές ανάγκες αναμένεται να μειωθούν σημαντικά σε σύγκριση με το ΠΠ.

Πράγματι, ο γεωργικός προϋπολογισμός επωφελείται από τη βελτιωμένη κατάσταση στις περισσότερες αγορές η οποία, στηριζόμενη και από το ισχυρό δολάριο σε σχέση με το ευρώ, οδηγεί σε σημαντικές εξοικονομήσεις πόρων (η εφαρμοστέα συναλλαγματική ισοτιμία είναι η μέση ισοτιμία για την περίοδο από 1ης Ιουλίου μέχρι 30ής Σεπτεμβρίου, δηλ. 1 ευρώ = 0,89 USD, αντί για 1 ευρώ = 0,92 USD που χρησιμοποιήθηκε στο ΠΠ). Αυτές οι εξοικονομήσεις είναι περισσότερο εμφανείς στον τομέα των αροτραίων καλλιεργειών (-781 εκατ. ευρώ ), των γαλακτοκομικών προϊόντων(-424 εκατ. ευρώ) και του πρόβειου κρέατος (-298 εκατ. ευρώ). Αυτές οι εξοικονομήσεις αντισταθμίζονται εν μέρει από τις αυξημένες ανάγκες για ορισμένους άλλους τομείς (βαμβάκι, + 253 εκατ. ευρώ, κρασί, +117 εκατ. ευρώ και εκκαθάριση λογαριασμών, +200 εκατ. ευρώ), αλλά αναμένονται συνολικές μειώσεις αναγκών αρκετών εκατοντάδων εκατομμυρίων.

Οι ανάγκες για την αντιμετώπιση της κρίσης στον τομέα του βοείου κρέατος και για την εξάλειψη της ΣΕΒ και του αφθώδους πυρετού είναι χαμηλότερες από τις αναμενόμενες. Το αποθεματικό ενός δισεκατομμυρίου ευρώ που προβλέφθηκε στο ΠΠ για τον τομέα του βοείου κρέατος και για τις κτηνιατρικές δαπάνες δεν κρίνεται πλέον αναγκαίο και προτείνεται να ακυρωθεί. Αυτό οφείλεται σε δύο στοιχεία: πρώτον, για τον αφθώδη πυρετό, 400 εκατ. ευρώ καταλογίστηκαν στον προϋπολογισμό του 2001, μειώνοντας έτσι κατά το ίδιο ποσό τις ανάγκες για το 2002. Δεύτερον, η κατάσταση στην αγορά βοείου κρέατος φαίνεται λιγότερο δραματική από την αρχικά αναμενόμενη, όπως δείχνει η σημαντική υπο-απορρόφηση των πιστώσεων του 2001. Συνεπώς θα πρέπει κανονικά να είναι δυνατόν να αντιμετωπιστούν οι ανάγκες για τον τομέα του βοείου κρέατος και τις κτηνιατρικές δαπάνες μέσα στο πλαίσιο του συνολικού ποσού που προβλέπεται τώρα για τα αντίστοιχα δύο κεφάλαια.

1.2. Διαρθρωτικά Ταμεία: δημιουργία της αναγκαίας δομής για το πρόγραμμα αναδιάρθρωσης

Η μη ανανέωση της διεθνούς αλιευτικής συμφωνίας με το Μαρόκο επηρέασε τον ευρωπαϊκό αλιευτικό στόλο. Το Ευρωπαϊκό Συμβούλιο της Νίκαιας αναγνώρισε το γεγονός αυτό και "[κάλεσε] την Επιτροπή να προτείνει, εντός του πλαισίου των δημοσιονομικών προοπτικών, ένα ειδικό πρόγραμμα δράσης για την αναδιάρθρωση του κοινοτικού στόλου που ασκούσε τις αλιευτικές του δραστηριότητες στα πλαίσια της παλαιάς συμφωνίας [αλιείας με το Μαρόκο], και να παρατείνει το ισχύον σύστημα ενισχύσεων για την ακινητοποίηση του στόλου αυτού" [1]. Η Επιτροπή πρότεινε συνεπώς στις 18 Ιουλίου 2001 πρόγραμμα για την προώθηση της μετατροπής των στόλων στη θιγόμενη περιοχή. Την εποχή εκείνη η Επιτροπή επανέλαβε την πρόθεσή της, την οποία είχε ήδη εξαγγείλει στο ΠΠ, να εμπίπτει το εν λόγω πρόγραμμα, λόγω της φύσης του, στον τομέα των δημοσιονομικών προοπτικών που αφορά τα διαρθρωτικά ταμεία. Το πρόγραμμα θα συμπληρώσει τη διαθέσιμη χρηματοδότηση από το ΧΜΠΑ και θα αποτελέσει αντικείμενο διαχείρισης όπως τα διαρθρωτικά προγράμματα. Θα εφαρμοστούν τα κριτήρια υλοποίησης του ΧΜΠΑ και οι ισχύουσες διατάξεις για τα διαρθρωτικά ταμεία.

[1] Έγγραφο SN 400/00 (« συμπεράσματα της Προεδρίας »), σημείο 59.

Δεδομένου ότι δεν απέμενε κανένα περιθώριο κάτω από το ανώτατο όριο, η παρούσα διορθωτική επιστολή παρουσιάζεται ταυτόχρονα με πρόταση για την κινητοποίηση του μέσου ευελιξίας που προβλέπεται στο σημείο 24 της διοργανικής συμφωνίας κατά το ποσό αυτό, προκειμένου να προσαρμοστεί το ανώτατο όριο των δημοσιονομικών προοπτικών. Προτείνεται να δημιουργηθεί στον προϋπολογισμό του 2002 νέος τίτλος, B2-2 "άλλες ειδικές διαρθρωτικές ενέργειες", με το άρθρο Β2-20 Ν: "ειδικά μέτρα για την προώθηση της μετατροπής των στόλων οι οποίοι εξαρτώντο μέχρι το 1999 από την αλιευτική συμφωνία με το Μαρόκο". Η απαιτούμενη χρηματοδότηση, σύμφωνα με την πρόταση της Επιτροπής που εξετάζεται επί του παρόντος, θα είναι για το 2002, 197 εκατ. ευρώ σε πιστώσεις αναλήψεως υποχρεώσεων και 39,4 εκατ. ευρώ σε πιστώσεις πληρωμών.

1.3. Εξωτερικές δράσεις : ενημέρωση σχετικά με τις συναφθείσες διεθνείς συμφωνίες για θέματα αλιείας

Όπως προβλέπεται στη διοργανική συμφωνία, η Επιτροπή διορθώνει την κατανομή των πιστώσεων για τις διεθνείς συμφωνίες για θέματα αλιείας. Το αποθεματικό για το κονδύλιο B7-8000 "διεθνείς συμφωνίες για θέματα αλιείας" ανερχόταν στο προσχέδιο προϋπολογισμού σε 148 367 500 ευρώ σε αναλήψεις υποχρεώσεων και προτείνεται να μειωθεί κατά 104 543 500 ευρώ και να ανέλθει σε 43 824 000 ευρώ. Η μείωση αυτή αντιστοιχεί στα αρχικά προβλεφθέντα ποσά για τις συμφωνίες με το Μαρόκο, τις Κομόρες, τη Μαδαγασκάρη, το Πράσινο Ακρωτήριο, τη Γουϊνέα-Μπισσάου και τη Μαυριτανία των οποίων οι διαδικασίες άρχισαν κατά το 2001 και οι οποίες, είτε έχουν ήδη προταθεί, είτε θα προταθούν σύντομα στην αρμόδια για τον προϋπολογισμό αρχή. Η συμφωνία με τη Μαυριτανία αυξήθηκε κατά 33 εκατ. ευρώ σε σύγκριση με τις αρχικές εκτιμήσεις λόγω, μεταξύ άλλων, της μη ανανέωσης της συμφωνίας με το Μαρόκο. Το αποθεματικό περιλαμβάνει τώρα χρηματοδότηση για τις συμφωνίες με τη Γκαμπόν, τις Σεϋχέλλες, τη Σενεγάλη, τη Δημοκρατία της Γουϊνέας και την Αγκόλα, οι οποίες βρίσκονται ακόμη υπό διαπραγμάτευση.

Το κονδύλιο B7-8000 περιελάμβανε στο ΠΠ 120 671 000 ευρώ. Προτείνεται τώρα να αυξηθεί σε 144 969 000 ευρώ σε πιστώσεις αναλήψεων υποχρεώσεων για τις νέες συμφωνίες που προαναφέρθηκαν. Συνεπώς, εφόσον το αποθεμταικό μειώνεται κατά περίπου 104 εκατ. ευρώ και το κονδύλιο αυξάνεται μόνο κατά 24 εκατ. ευρώ, γύρω στα 80 εκατ. ευρώ καθίστανται διαθέσιμα και δεν θεωρούνται πλέον αναγκαία για τις διεθνείς αλιευτικές συμφωνίες. Για τις πιστώσεις πληρωμών, σε σύγκριση με το ΠΠ, οι ανάγκες μειώνονται κατά περίπου 82 962 500 ευρώ. Το περιθώριο που προκύπτει ανέρχεται σε περίπου 128 εκατ. ευρώ, και η Επιτροπή προτείνει να διατηρηθεί σε αυτή την τάξη μεγέθους για την αντιμετώπιση των μελλοντικών αναγκών που διαφαίνονται ήδη στον τομέα της εξωτερικής βοήθειας.

1.4. Προσωρινή εκτίμηση του πλεονάσματος του προϋπολογισμού από την εκτέλεση του 2001

Παράλληλα με τα γνωστά στοιχεία της παραδοσιακής ειδικής διορθωτικής επιστολής και όπως έγινε και για το προηγούμενο έτος, η Επιτροπή επιθυμεί να προσθέσει και άλλη μία θέση που αφορά το υπόλοιπο του 2001. Σύμφωνα με το άρθρο 32 του δημοσιονομικού κανονισμού, το υπόλοιπο κάθε οικονομικού έτους εγγράφεται στον προϋπολογισμό του επόμενου οικονομικού έτους, ως έσοδο αν πρόκειται για πλεόνασμα και ως δαπάνη αν πρόκειται για έλλειμμα. Η δεύτερη παράγραφος αυτού του άρθρου του δημοσιονομικού κανονισμού ορίζει ότι οι δέουσες εκτιμήσεις των εν λόγω εσόδων ή δαπανών εγγράφονται στον προϋπολογισμό κατά τη διάρκεια της διαδικασίας του προϋπολογισμού και, ενδεχομένως, με τη διαδικασία της διορθωτικής επιστολής.

Η Επιτροπή θεωρεί ότι στο παρόν στάδιο μπορεί να περιληφθεί στο ΠΠ 2002 συνετή εκτίμηση υπολοίπου 1000 εκατ. ευρώ. Αντίθετα με την κατάσταση του προηγούμενου έτους, αυτό δεν προκύπτει από πλεόνασμα όσον αφορά τα έσοδα, αλλά από την υπο-απορρόφηση στον προϋπολογισμό του 2001 των δαπανών. Αυτό οφείλεται κυρίως στον τομέα 1, γεωργία, και στον τομέα 2, διαρθρωτικά ταμεία. Ωστόσο, για τον τομέα 1, γεωργία, δεν μπορούν να διασφαλιστούν ορθά στοιχεία της υπο-απορρόφησης μέχρι τα μέσα Νοεμβρίου, οπότε θα γίνει γνωστό το μεγαλύτερο μέρος των δαπανών του ΕΓΤΠΕ που συνίσταται στην επιστροφή των απαιτήσεων των κρατών μελών. Ομοίως για τα διαρθρωτικά ταμεία, τα κράτη μέλη ανέφεραν στις πλέον πρόσφατες προβλέψεις τους ότι οι επιστροφές για τα νέα προγράμματα, οι οποίες προς το παρόν απέχουν πολύ από τα 13 δισεκατ. ευρώ του προϋπολογισμού, θα απορροφήσουν πλήρως τις πιστώσεις του 2001. Σημαντικό μέρος αναμένεται κατά το τελευταίο τρίμηνο παρά το γεγονός ότι η κανονιστική προθεσμία για να υποβάλουν τις αιτήσεις πληρωμής τους στην Επιτροπή είναι η 31η Οκτωβρίου.

2. ΤΟΜΕΑΣ 1: ΕΓΤΠΕ ΤΜΗΜΑ ΕΓΓΥΗΣΕΩΝ

Στόχος είναι να εξασφαλιστεί ότι ο γεωργικός προϋπολογισμός βασίζεται στα πλέον πρόσφατα οικονομικά δεδομένα και νομοθετικό πλαίσιο. Πράγματι, τον Οκτώβριο, η Επιτροπή είχε στη διάθεσή της μια πρώτη ένδειξη του επιπέδου παραγωγής (συγκομιδή) του 2001, το οποίο αποτελεί τη βάση για οποιαδήποτε αξιόπιστη εκτίμηση των αναγκών του προϋπολογισμού για το 2002. Επιπλέον, κατά την παρουσίαση του προσχεδίου προϋπολογισμού 2002, δεν ήταν ακόμη δυνατό να εκτιμηθούν κατάλληλα οι δημοσιονομικές επιπτώσεις των κρίσεων στις γεωργικές αγορές και των αναγκών στον κτηνιατρικό τομέα, λόγω της σπογγώδους εγκεφαλοπάθειας των βοοειδών (ΣΕΒ) και του αφθώδους πυρετού. Για το λόγο αυτό η Επιτροπή πρότεινε στο προσχέδιο προϋπολογισμού προσωρινό αποθεματικό ενός δισεκατ. ευρώ αφιερωμένο στις πιθανές δαπάνες για τις αγορές και τον κτηνιατρικό τομέα που συνδέονται με αυτές τις νόσους.

Όπως και στο παρελθόν, η Επιτροπή ενημέρωσε προσεκτικά όλες τις εκτιμήσεις της των γεωργικών δαπανών χωριστά για κάθε κονδύλιο. Η διορθωτική επιστολή, πέραν του ότι λαμβάνει υπόψη τους παράγοντες της αγοράς, συμπεριλαμβάνει επίσης τις νομοθετικές αποφάσεις που εκδόθηκαν στον γεωργικό τομέα μετά την κατάρτιση του προσχεδίου προϋπολογισμού, καθώς και τις προτάσεις. Όσον αφορά τις αποφάσεις, σε γενικές γραμμές είναι ουδέτερες από την άποψη του προϋπολογισμού. Όσον αφορά την πρόταση για την μεταρρύθμιση του τομέα αιγοπροβείου κρέατος, η Επιτροπή αναμένει ότι το Συμβούλιο θα αποφασίσει την μεταρρύθμιση σε εύθετο χρόνο ώστε να μπορέσουν να υλοποιηθούν οι μειώσεις πιστώσεων, που εκτιμώνται στην παρούσα διορθωτική επιστολή σε 400 εκατ. ευρώ.

Όσον αφορά τον υποτομέα 1a (δαπάνες ΚΓΠ εκτός από την αγροτική ανάπτυξη), η νέα εξέταση οδηγεί σε σημαντικά χαμηλότερες ανάγκες, δηλαδή - 1 971 εκατ. ευρώ, από τις εκτιμηθείσες στο προσχέδιο προϋπολογισμού. Σε γενικές γραμμές, η εξέλιξη των γεωργικών αγορών είναι σημαντικά καλύτερη από αυτήν που αναμενόταν τον Μάιο. Αυτή η θετική τάση είναι ήδη ορατή το 2001 όπου οι γεωργικές δαπάνες παραμένουν σημαντικά χαμηλότερες από τον προϋπολογισμό του 2001. Πρώτον, ιδίως λόγω του ότι 400 εκατ. ευρώ καταλογίστηκαν στον προϋπολογισμό του 2001 για την εξάλειψη του αφθώδους πυρετού και του ότι οι δαπάνες για την αγορά βοείου κρέατος φαίνεται να παραμένουν ελαφρώς χαμηλότερες από τις αναμενόμενες κατά την κατάρτιση του προσχεδίου προϋπολογισμού, η Επιτροπή είναι της γνώμης ότι η ειδική πρόβλεψη του ενός δισεκατομμυρίου ευρώ στο προσχέδιο προϋπολογισμού δεν απαιτείται πλέον. Επιπλέον, παρατηρούνται σημαντικές εξοικονομήσεις σε ορισμένους πρωταρχικούς τομείς (αροτραίες καλλιέργειες, γαλακτοκομικά προϊόντα και πρόβειο κρέας). Αυτές αντισταθμίζονται εν μέρει μόνο από τις αυξημένες ανάγκες σε ορισμένους άλλους τομείς (οπωροκηπευτικά και κρασί). Οι συνολικές ανάγκες για τον υποτομέα 1α εκτιμώνται σε περίπου 39 656 εκατ. ευρώ, δηλαδή κατά περίπου 1 971 εκατ. ευρώ (-4.7%) χαμηλότερες από το προσχέδιο προϋπολογισμού, γεγονός που αφήνει περιθώριο 2 336 εκατ. ευρώ κάτω από το ανώτατο όριο των δημοσιονομικών προοπτικών για τον υποτομέα 1α.

Σημειώνεται ότι ο γεωργικός τομέας ενέχει ακόμη σημαντικούς κινδύνους. Αυτοί οφείλονται όχι μόνο στις εξελίξεις των αγορών αλλά και στην εξάλειψη των νόσων των ζώων.

Σύμφωνα με τον κανονισμό του Συμβουλίου για τη δημοσιονομική πειθαρχία, η διορθωτική επιστολή βασίζεται στην συναλλαγματική ισοτιμία ευρώ - δολαρίου που σημειώθηκε μεταξύ της 1ης Ιουλίου και της 30ής Σεπτεμβρίου 2001. Η ισοτιμία ανέρχεται σε 0,89 (1 ευρώ = $0,89) και συνεπάγεται ορισμένες εξοικονομήσεις σε σύγκριση με το προσχέδιο προϋπολογισμού (1 ευρώ = $0,92). Οι εξοικονομήσεις αυτές εκτιμώνται σε περίπου 83 εκατ. ευρώ.

Όσον αφορά την αγροτική ανάπτυξη (υποτομέας 1β), η Επιτροπή προτείνει να διατηρηθούν οι πιστώσεις του προϋπολογισμού του 2002 στο ανώτατο όριο των δημοσιονομικών προοπτικών. Πράγματι, οι δηλώσεις των κρατών μελών της 30ης Σεπτεμβρίου 2001 οδηγούν σε συνολικές εκτιμώμενες δαπάνες ελαφρώς ανώτερες από το ανώτατο όριο, και η Επιτροπή θα τις μειώσει μέχρι το ανώτατο όριο σύμφωνα με τον κανονισμό 1750/2000.

Ο πίνακας που ακολουθεί συνοψίζει τις εκτιμήσεις του προϋπολογισμού για τα διάφορα κεφάλαια του ΕΓΤΠΕ Τμήμα Εγγυήσεων και δείχνει τα περιθώρια στο πλαίσιο των δημοσιονομικών προοπτικών.

>ΑΝΑΦΟΡΑ ΣΕ ΓΡΑΦΗΚΟ>

2.1. Υποτομεας 1Α: Δαπανες κγπ εκτος ΑΠΟ την αγροτικη αναπτυξη

2.1.1. Οι οργανώσεις αγοράς και οι συναφείς δαπάνες

Για τον υποτομέα 1α (δαπάνες ΚΓΠ εκτός από την αγροτική ανάπτυξη), η νέα εκτίμηση οδηγεί σε σημαντικά χαμηλότερες ανάγκες από τις εκτιμηθείσες στο προσχέδιο προϋπολογισμού (-1 971 εκατ. ευρώ).

Αυτό οφείλεται ιδίως στο γεγονός ότι οι δαπάνες, που αναμένονται για την οργάνωση αγοράς βοείου κρέατος και για την εξάλειψη της ΣΕΒ και του αφθώδους πυρετού, είναι σημαντικά χαμηλότερες από τις εκτιμηθείσες το Μάιο. Η Επιτροπή είναι της γνώμης ότι θα είναι δυνατό να αντιμετωπιστούν οι ανάγκες για τις δαπάνες βοείου κρέατος και κτηνιατρικού τομέα εντός του συνολικού ποσού που προβλέπεται στα αντίστοιχα δύο κεφάλαια του προσχεδίου προϋπολογισμού, δηλαδή, χωρίς το 1 δισεκατ. ευρώ ειδικής πρόβλεψης για πρόσθετες ανάγκες ΣΕΒ/αφθώδους πυρετού, το οποίο προτείνεται να ακυρωθεί. Αυτό είναι δυνατό για δύο λόγους. Αφενός, ποσό 400 εκατ. ευρώ καταλογίζεται στον προϋπολογισμό του 2001 για την εξάλειψη του αφθώδους πυρετού, μειώνοντας κατά το αντίστοιχο ποσό τις ανάγκες του 2002. Αφετέρου, η γενική κατάσταση της αγοράς βοείου κρέατος φαίνεται να είναι λιγότερο δραματική από την αρχικά αναμενόμενη, όπως δείχνει η σημαντική υπο-απορρόφηση των πιστώσεων του 2001. .

Όσον αφορά τους υπολοίπους τομείς, σημαντικές εξοικονομήσεις πόρων διαφαίνονται σε ορισμένους πρωταρχικούς τομείς, οι οποίες αντισταθμίζονται εν μέρει μόνο από τις αυξανόμενες ανάγκες σε ορισμένους άλλους. Σημαντικές εξοικονομήσεις προβλέπονται για τις αροτραίες καλλιέργειες (-781 εκατ. ευρώ). Αυτές οφείλονται ιδίως στην πληρωμή προκαταβολής από τον προϋπολογισμό του 2001 για τις άμεσες ενισχύσεις στην Ισπανία και την Πορτογαλία, στην ενημέρωση των λοιπών άμεσων ενισχύσεων βάσει των δηλώσεων των κρατών μελών, και στην επαναφορά των άμεσων ενισχύσεων που είχαν εγγραφεί στο προσχέδιο προϋπολογισμού σύμφωνα με την πρόταση μεταρρύθμισης του τομέα του ρυζιού, ενώ τώρα επανεντάσσονται στο κεφάλαιο για το ρύζι. Τέλος, τα χαμηλότερα αποθέματα σιτηρών συμβάλλουν επίσης στη σημαντική μείωση των αναγκών του τομέα. Περαιτέρω σημαντικές εξοικονομήσεις σημειώνονται για τα γαλακτοκομικά προϊόντα (-424 εκατ. ευρώ), λόγω της βελτιωμένης κατάστασης στην αγορά γάλακτος, που συνοδεύεται από την αναθεώρηση προς τα κάτω ορισμένων ποσοστών επιστροφής και ενισχύσεων, καθώς και της δημόσιας παρέμβασης. Οι ανάγκες είναι επίσης χαμηλότερες για το πρόβειο κρέας (-298 εκατ. ευρώ, λόγω των σταθερών τιμών αγοράς συνεπεία της ΣΕΒ στον τομέα του βοείου κρέατος και του αφθώδους πυρετού).

Από την άλλη πλευρά, οι ανάγκες για το βαμβάκι αυξάνονται σημαντικά (+253 εκατ. ευρώ), σύμφωνα με τα πλέον πρόσφατα στοιχεία παραγωγής που ανακοινώθηκαν από τα κράτη μέλη και τη μείωση των διεθνών τιμών αγοράς. Οι πιστώσεις για το κρασί (+117 εκατ. ευρώ) πρόκειται να αυξηθούν λόγω των υψηλότερων αναγκών για την απόσταξη. Τέλος, τα έσοδα από την εκκαθάριση των λογαριασμών εγγράφονται στον προϋπολογισμό σε χαμηλότερο επίπεδο (- 200 εκατ. ευρώ) από ό,τι στο προσχέδιο προϋπολογισμού, εν αναμονή της θέσης του Δικαστηρίου σχετικά με ορισμένους εκκρεμείς φακέλους που αφορούν τη συμπληρωματική εισφορά για το γάλα.

Οι υπόλοιπες μεταβολές δεν είναι τόσο εμφανείς και αφορούν κυρίως τη ζάχαρη (-19 εκατ. ευρώ, λόγω των ελαφρά αυξημένων διεθνών τιμών και της ευνοϊκότερης ισοτιμίας του ευρώ έναντι του δολαρίου), το ελαιόλαδο (-23 εκατ. ευρώ, λόγω της μείωσης των επιπέδων παραγωγής), τα οπωροκηπευτικά (+ 12 εκατ. ευρώ), τα πουλερικά (+14 εκατ. ευρώ, λόγω της αναθεώρησης προς τα άνω των επιστροφών κατά την εξαγωγή), τα επισιτιστικά προγράμματα (-8 εκατ. ευρώ, σύμφωνα με την εξέλιξη των τιμών επιστροφών κατά την εξαγωγή), τις ενέργειες προώθησης (+10 εκατ. ευρώ), και τέλος τις γεωργονομισματικές ενισχύσεις (-33 εκατ. ευρώ).

Οι συνολικές ανάγκες εκτιμώνται σε περίπου 39 656 εκατ. ευρώ, κατά 1 971 εκατ. ευρώ (-4,7%) χαμηλότερες από ό,τι στο προσχέδιο προϋπολογισμού, γεγονός που αφήνει περιθώριο περίπου 2 336 εκατ. ευρώ κάτω από το ανώτατο όριο των δημοσιονομικών προοπτικών για τον υποτομέα 1α. Το περιθώριο αυτό ανερχόταν σε 365 εκατ. ευρώ στο προσχέδιο προϋπολογισμού.

2.1.2. Μεταβολές στη νομοθεσία

Το Συμβούλιο υπουργών (Γεωργίας) ενέκρινε ορισμένες σημαντικές αποφάσεις τον Ιούνιο και Ιούλιο 2001. Ωστόσο, σε σύγκριση με τις προτάσεις της Επιτροπής, οι αποφάσεις αυτές είναι σε γενικές γραμμές ουδέτερες όσον αφορά τον προϋπολογισμό του 2002. Δεδομένου ότι ο δημοσιονομικός αντίκτυπος των προτάσεων είχε ήδη περιληφθεί στο προσχέδιο προϋπολογισμού, αυτές δεν έχουν σημαντικό αντίκτυπο στη διορθωτική επιστολή.

Πρώτον, πρόκειται για τις μεταρρυθμίσεις του τομέα της ζάχαρης (B1-11) και των συστημάτων που εφαρμόζονται στα γαλλικά υπερπόντια διαμερίσματα, τις Αζόρες και τη Μαδέρα, καθώς και τις Καναρίους Νήσους (B1-32), που αποφασίστηκαν από το Συμβούλιο τον Ιούνιο του 2001. Τα πρόσθετα έξοδα σε σύγκριση με το προσχέδιο προϋπολογισμού περιορίζονται σε 16 εκατ. ευρώ για τη ζάχαρη.

Όσον αφορά το καλούμενο "σχέδιο σε επτά σημεία" για τον τομέα του βοείου κρέατος, τον Ιούλιο εγκρίθηκε τελικός συμβιβασμός από το Συμβούλιο. Η Επιτροπή αποφάσισε σχετικά με το ειδικό σύστημα αγοράς ήδη τον Μάρτιο του 2001. Αυτές οι αποφάσεις αποκλίνουν μόνο σε δευτερεύοντα σημεία από την πρόταση και οπωσδήποτε δεν επηρεάζουν τον προϋπολογισμό του 2002..

Το προσχέδιο προϋπολογισμού έλαβε επίσης υπόψη την προταθείσα μεταρρύθμιση του τομέα του αιγοπροβείου κρέατος. Οι συζητήσεις στο Συμβούλιο και στο Κοινοβούλιο έχουν φθάσει σε προχωρημένο στάδιο και η σχετική απόφαση αναμένεται μέχρι το τέλος του 2001. Παρόλο που η απόφαση μπορεί να αποκλίνει από την αρχική πρόταση της Επιτροπής, οι αναμενόμενες εξοικονομήσεις στον προϋπολογισμό του 2002 θα πρέπει κανονικά να παραμείνουν ανέπαφες (οι εξοικονομήσεις είναι το αποτέλεσμα του "αναπρογραμματισμού" της πληρωμής της προκαταβολής, η οποία θα μεταφερθεί στο επόμενο έτος 2003). Αν για κάποιο λόγο η πρόταση αυτή δεν εγκριθεί για εφαρμογή από τον Ιανουάριο του 2002, το υφιστάμενο σύστημα θα εξακολουθήσει επί τουλάχιστον ένα ακόμη έτος εμπορίας γεγονός που θα συνεπάγεται πρόσθετες ανάγκες για το 2002. Οι ανάγκες αυτές εκτιμώνται σε περίπου 400 εκατ. ευρώ, εφόσον διατηρηθεί κατά το 2002 το παρόν σταθερό επίπεδο των τιμών αγοράς, αλλά μπορεί να είναι πολύ μεγαλύτερες αν οι τιμές μειωθούν σημαντικά.

Η διορθωτική επιστολή περιλαμβάνει τις επιπτώσεις στον προϋπολογισμό του 2002 που προκύπτουν από το γεγονός ότι το Συμβούλιο δεν ενέκρινε προς το παρόν τις μεταρρυθμίσεις στον τομέα του ρυζιού. Παρόλο που δεν είχε σημαντικές επιπτώσεις στις συνολικές ανάγκες, η μεταφορά πιστώσεων, που παρουσιάστηκε στο προσχέδιο προϋπολογισμού, από τον τομέα του ρυζιού (B1-185) στον τομέα των αροτραίων καλλιεργειών (B1-10), ακυρώθηκε (οι προτάσεις μεταρρύθμισης προβλέπουν τη δημιουργία άμεσων ενισχύσεων οι οποίες επρόκειτο να χρηματοδοτηθούν από τον τομέα των αροτραίων καλλιεργειών). Τα νέα κονδύλια που προτάθηκαν στον τομέα των αροτραίων καλλιεργειών (B1-1048 και B1-1054) προκειμένου να εγγραφεί στον προϋπολογισμό η προγραμματισθείσα ανά εκτάριο πριμοδότηση για το ρύζι, αφαιρούνται.

Λεπτομερέστερες πληροφορίες παρέχονται στο τμήμα που αφορά τις τομεακές εξελίξεις.

2.1.3. Συναλλαγματική ισοτιμία ευρώ-δολαρίου

Η έκδοση, το παρελθόν έτος, του κανονισμού του Συμβουλίου σχετικά με τη δημοσιονομική πειθαρχία (κανονισμός ΕΚ αριθ. 2040/2000 της 26ης Σεπτεμβρίου 2000) οδηγεί σε θεμελιώδη μεταβολή των κανόνων που αφορούν τη συναλλαγματική ισοτιμία η οποία πρέπει να χρησιμοποιηθεί κατά την κατάρτιση του γεωργικού προϋπολογισμού. Ενώ η ισοτιμία που χρησιμοποιείτο στο παρελθόν παρέμενε η ίδια καθόλη τη διάρκεια της διαδικασίας του προϋπολογισμού και καθόλη την εκτέλεση του προϋπολογισμού, το άρθρο 8 παράγραφος 1 του νέου κανονισμού ορίζει ότι η ισοτιμία που πρέπει να χρησιμοποιείται είναι η μέση ισοτιμία η οποία διαπιστώθηκε στην αγορά κατά το πλέον πρόσφατο τρίμηνο που έληξε τουλάχιστον 20 ημέρες πριν από την έγκριση του δημοσιονομικού εγγράφου από την Επιτροπή. Στην περίπτωση της παρούσας διορθωτικής επιστολής, αυτό σημαίνει την περίοδο μεταξύ της 1ης Ιουλίου και της 30ής Σεπτεμβρίου 2001. Η μέση συναλλαγματική ισοτιμία που διαπιστώθηκε είναι 1 ευρώ = $0,89, η οποία είναι ελαφρώς χαμηλότερη από την ισοτιμία που χρησιμοποιήθηκε για το προσχέδιο προϋπολογισμού (1 ευρώ = $0,92). Αυτό οδηγεί σε μείωση του επιπέδου των ζητούμενων πιστώσεων κατά περίπου 83 εκατ. ευρώ. Σε σύγκριση με την ισοτιμία του 1,15 που χρησιμοποιήθηκε για τους υπολογισμούς του Ατζέντα 2000, οι ανάγκες θα ήταν κατά αρκετές εκατοντάδες εκατομμύρια ευρώ υψηλότερες απ' ό,τι στη διορθωτική επιστολή.

Σε περίπτωση συμπληρωματικών και διορθωτικών προϋπολογισμών, το άρθρο 8, παράγραφος 2 του κανονισμού σχετικά με τη δημοσιονομική πειθαρχία ορίζει ότι η συναλλαγματική ισοτιμία που πρέπει να χρησιμοποιηθεί είναι η πραγματικά διαπιστωθείσα στην αγορά.

Υπενθυμίζεται ότι το 2002 είναι το τελευταίο έτος κατά το οποίο ο γεωργικός προϋπολογισμός περιλαμβάνει νομισματικό αποθεματικό, το οποίο καθορίστηκε σε 250 εκατ. ευρώ.

2.1.4. Τομεακές εξελίξεις

Οι παρακάτω παρατηρήσεις δείχνουν για κάθε κεφάλαιο τις κύριες λεπτομέρειες των μεταβολών πιστώσεων στη διορθωτική επιστολή σε σύγκριση με το προσχέδιο προϋπολογισμού.

Κεφάλαιο 10 - Αροτραίες καλλιέργειες (πιστώσεις - 781 εκατ. ευρώ)

πιστώσεις του ΠΠ: 18 697 εκατ. ευρώ

πιστώσεις μετά τη ΔΕ: 17 916 εκατ. ευρώ

Οι ανάγκες που εκτιμήθηκαν κατά την κατάρτιση του προσχεδίου προϋπολογισμού είναι πλέον κατά 4,2% χαμηλότερες. Οι σημαντικότερες μειώσεις αφορούν τα αποθέματα στην παρέμβαση ( -290 εκατ. ευρώ) και τις άμεσες στρεμματικές ενισχύσεις (-498 εκατ. ευρώ).

Ωστόσο, οι πιστώσεις που ζητήθηκαν για τις επιστροφές κατά την εξαγωγή δεν διαφέρουν σημαντικά από το προσχέδιο προϋπολογισμού (-1 εκατ. ευρώ). Ο όγκος των εξαγωγών αυξήθηκε ελαφρά από 26,3 εκατ. σε 27 εκατ. τόνους. Εκτιμάται ότι οι εξαγωγές για τον μαλακό σίτο και την κριθή θα πραγματοποιηθούν χωρίς επιστροφές. Οι τιμές της επιστροφής για τον αραβόσιτο είναι ελαφρώς υψηλότερες, αλλά είναι σημαντικά χαμηλότερες για τη σίκαλη και τη βρώμη.

Σημειώθηκαν σημαντικές εξοικονομήσεις ως προς τα έξοδα δημόσιας αποθεματοποίησης (-290 εκατ. ευρώ) λόγω της αναθεώρησης των αποθεμάτων προς τα κάτω:

>ΘΕΣΗ ΠIΝΑΚΑ>

Οι πιστώσεις για τις άμεσες ενισχύσεις μειώνονται κατά 498 εκατ. ευρώ. 161 εκατ. ευρώ αυτού του ποσού αντιστοιχούν στην ανά εκτάριο ενίσχυση για το ρύζι, η οποία έπρεπε να πληρωθεί βάσει του κεφαλαίου B1-10 συνεπεία της προταθείσας μεταρρύθμισης της κοινής οργάνωσης αγοράς του ρυζιού, COM(2000)278. Δεδομένου ότι η πρόταση δεν εγκρίθηκε έγκαιρα για εφαρμογή κατά το 2001-2002, η ανά εκτάριο ενίσχυση για το ρύζι θα πληρωθεί όπως και προηγουμένως από το κεφάλαιο B1-18, το οποίο διέπεται από τον κανονισμό 3072/95.

Περαιτέρω μείωση κατά 155 εκατ. ευρώ οφείλεται στην απόφαση της Επιτροπής να επιτρέψει στην Ισπανία και την Πορτογαλία να πληρώσουν το 2001 ένα μέρος των ενισχύσεων για το 2001/2002. αυτές έπρεπε κανονικά να πληρωθούν το 2002 αλλά οι δυσμενείς καιρικές συνθήκες κατέστρεψαν τους καρπούς και απείλησαν να αφήσουν τους αγρότες σε κακή οικονομική κατάσταση. Η υπόλοιπη μείωση οφείλεται σε προσαρμογή των καλλιεργούμενων εκτάσεων και των αποδόσεων.

Κεφάλαιο 11 - Ζάχαρη (πιστώσεις - 19 εκατ. ευρώ)

πιστώσεις του ΠΠ: 1 420 εκατ. ευρώ

πιστώσεις μετά τη ΔΕ: 1 401 εκατ. ευρώ

Στον τομέα της ζάχαρης οι εκτιμώμενες δαπάνες είναι κατά 19 εκατ. ευρώ χαμηλότερες από ό,τι οι πιστώσεις στο προσχέδιο προϋπολογισμού του 2001. Πρώτον, η Επιτροπή αναμένει ελαφρά ανάκαμψη των διεθνών τιμών αγοράς. Για τον υπολογισμό των ποσών επιστροφής, λήφθηκε υπόψη διεθνής τιμή ύψους 210 δολαρίων ανά τόνο αντί για 200 δολάρια ανά τόνο που χρησιμοποιήθηκαν στο προσχέδιο προϋπολογισμού. Επίσης η αναπροσαρμοσμένη συναλλαγματική ισοτιμία ευρώ/ δολαρίου δημιουργεί ορισμένες εξοικονομήσεις. Ο συνδυασμός των δυο στοιχείων οδηγεί σε ποσοστό επιστροφής 441 ευρώ ανά τόνο αντί για 460 ευρώ ανά τόνο. Λαμβάνοντας υπόψη ορισμένες μικρές αλλαγές στον όγκο των εξαγωγών, το γεγονός αυτό οδηγεί σε εξοικονομήσεις ύψους 40 εκατ. ευρώ.

Η μεταρρύθμιση στον τομέα της ζάχαρης που εγκρίθηκε από το Συμβούλιο το Μάιο του 2001 περιλαμβάνει ορισμένα μεταβατικά μέτρα προκειμένου να εξασφαλιστεί η ομαλή μετάβαση στο νέο καθεστώς, σύμφωνα με το οποίο καταργείται το καθεστώς αποθεματοποίησης. Τα μέτρα αυτά δεν αποτελούσαν μέρος της πρότασης της Επιτροπής και συνεπώς το κόστος τους δεν περιλήφθηκε στο προσχέδιο προϋπολογισμού. Για το λόγο αυτό, απαιτούνται πρόσθετες πιστώσεις ύψους 16 εκατ. ευρώ για τη χρηματοδότηση της αποθεματοποίησης της ζάχαρης Γ, που μεταφέρθηκε από την περίοδο εμπορίας 2000/2001, μέχρι το τέλος της αντίστοιχης υποχρεωτικής περιόδου.

Κεφάλαιο 12 - Ελαιόλαδο (πιστώσεις -23 εκατ. ευρώ)

πιστώσεις του ΠΠ: 2 389 εκατ. ευρώ

πιστώσεις μετά τη ΔΕ: 2 366 εκατ. ευρώ

Οι πιστώσεις για το ελαιόλαδο μειώθηκαν, κυρίως λόγω της πτώσης των επιπέδων παραγωγής. Οι ανάγκες στο προσχέδιο προϋπολογισμού βασίστηκαν σε πρώτη εκτίμηση της παραγωγής. Σύμφωνα με τις τελικές δηλώσεις παραγωγής, η Πορτογαλία παρήγαγε κατά την περίοδο 2000/2001, 22 000 τόνους, αντί για 43 000 τόνους. Η μείωση των πιστώσεων για τις ενισχύσεις παραγωγής ανέρχεται σε 17 εκατ. ευρώ.

Υπό τις παρούσες συνθήκες, τα 20 εκατ. ευρώ που προβλέφθηκαν στο προσχέδιο προϋπολογισμού για την ιδιωτική αποθεματοποίηση φαίνονται πολύ υψηλά. Επομένως η Επιτροπή προτείνει να μειωθεί το ποσό αυτό σε 14 εκατ. ευρώ.

Κεφάλαιο 14 - Κλωστικά φυτά και μεταξοσκώληκες (πιστώσεις +253 εκατ. ευρώ)

πιστώσεις του ΠΠ: 703 εκατ. ευρώ

πιστώσεις μετά τη ΔΕ : 956 εκατ. ευρώ

Οι δαπάνες για το βαμβάκι σημειώνουν δραματική άνοδο (+253 εκατ. ευρώ). Αυτό αποτελεί συνέπεια αφενός της αναθεώρησης των εκτιμήσεων παραγωγής και αφετέρου της σημαντικής πτώσης των διεθνών τιμών αγοράς..

Σύμφωνα με τις δηλώσεις των κρατών μελών που υποβλήθηκαν στις 10 Σεπτεμβρίου 2001 σε συμφωνία με την τρέχουσα νομοθεσία, η παραγωγή θα ανέρχεται σε 1 096 000 τόνους για την Ελλάδα και 314 000 τόνους για την Ισπανία. Το προσχέδιο προϋπολογισμού βασίστηκε στη μέση παραγωγή των παρελθόντων ετών (αντίστοιχα 1 250 000 τόνοι και 350 000 τόνοι). Οι νέες εκτιμήσεις, όπως ανακοινώθηκαν από τα κράτη μέλη, παραμένουν κάτω από το ανώτατο όριο που καθορίστηκε από τον "μηχανισμό σταθεροποίησης" και συνεπώς δεν θα υπάρξει πρόσθετη περικοπή της ενίσχυσης. Το τελικό επίπεδο της ενίσχυσης αυτής θα γίνει γνωστό μόνο κατά τη διάρκεια του 2002, δεδομένου ότι τα κράτη μέλη οφείλουν να δηλώσουν τα τελικά στοιχεία παραγωγής μέχρι το τέλος του Ιουνίου 2002.

Παράλληλα με τη δυσμενή εξέλιξη των στοιχείων παραγωγής (από την άποψη του προϋπολογισμού) σημειώνεται δυσμενής εξέλιξη των διεθνών τιμών αγοράς. Στις αρχές του Οκτωβρίου 2001, η διεθνής τιμή αγοράς για το μη εκκοκκισμένο βαμβάκι ήταν κατώτερη από 40 cts/lb. Για την κατάρτιση της διορθωτικής επιστολής λήφθηκε υπόψη η τιμή 40 cts/lb. για την περίοδο εμπορίας 2001/2002 (αντί για 59 cts/lb. για το προσχέδιο προϋπολογισμού). Αυτό σημαίνει τιμή ανερχόμενη μόνο σε 204 ευρώ ανά τόνο για το μη εκκοκκισμένο βαμβάκι (αντί για 345 ευρώ ανά τόνο) και ισοδύναμη αύξηση στο επίπεδο της ενίσχυσης κατά 141 ευρώ ανά τόνο.

Κεφάλαιο 15 - Οπωροκηπευτικά (πιστώσεις +12 εκατ. ευρώ)

πιστώσεις του ΠΠ: 1 638 εκατ. ευρώ

πιστώσεις μετά τη ΔΕ : 1 650 εκατ. ευρώ

Όσον αφορά τις χρηματικές αντισταθμίσεις για την ενθάρρυνση της μεταποίησης εσπεριδοειδών, το επίπεδο της ενίσχυσης και η εκτίμηση των ποσοτήτων δεν έχουν μεταβληθεί. Ωστόσο, σημειώνεται επιτάχυνση της εκτέλεσης (+35 εκατ. ευρώ).

Όταν καταρτίστηκε το προσχέδιο προϋπολογισμού για το 2002, η Επιτροπή εκτίμησε ότι θα χρησιμοποιηθούν 20 εκατ. ευρώ κατά το 2002 για την προαναγνώριση ομάδων παραγωγών. Ωστόσο σήμερα φαίνεται ότι οι δαπάνες κατά το 2002 δεν θα υπερβούν τα 5 εκατ. ευρώ (-15 εκατ. ευρώ).

Οι πιστώσεις για τις χρηματικές αντισταθμίσεις για ενέργειες απόσυρσης και δαπάνες αγοράς μειώθηκαν κατά 5 εκατ. ευρώ σύμφωνα με τη μείωση των ποσοτήτων για ορισμένα προϊόντα. .

Κεφάλαιο 16 - Προϊόντα του αμπελοοινικού τομέα (πιστώσεις +117 εκατ. ευρώ)

πιστώσεις του ΠΠ: 1 275 εκατ. ευρώ

πιστώσεις μετά τη ΔΕ: 1 392 εκατ. ευρώ

Οι ανάγκες είναι μεγαλύτερες από τις εκτιμηθείσες κατά την κατάρτιση του προσχεδίου προϋπολογισμού για την αποθεματοποίηση οίνων και γλευκών σταφυλών (+11 εκατ. ευρώ), την απόσταξη (+46 εκατ. ευρώ που οφείλονται ιδίως στην αύξηση της απόσταξης κρίσης), την αποθεματοποίηση της αλκοόλης (+58 εκατ. ευρώ), και τις ενισχύσεις για τη χρησιμοποίηση των γλευκών (+4 εκατ. ευρώ). Οι εκτιμηθείσες ανάγκες για τις επιστροφές (25 εκατ. ευρώ) και την αναδιάρθρωση (422 εκατ. ευρώ) παραμένουν αμετάβλητες. Η εκτιμηθείσα παραγωγή οίνου για την περίοδο 2000/2001 παραμένει σε γενικές γραμμές αμετάβλητη σε σύγκριση με το προσχέδιο προϋπολογισμού (173 αντί για 174 εκατ. εκατόλιτρα). Τα αρχικά στοιχεία που δήλωσαν τα κράτη μέλη δείχνουν ότι κατά το 2001/2002 η παραγωγή οίνου θα παραμείνει σε γενικές γραμμές στο ίδιο επίπεδο όπως το 2000/2001. Συνεπώς, σε σύγκριση με το προσχέδιο προϋπολογισμού, θα πρέπει να αποσυρθεί από την αγορά σημαντικά υψηλότερη ποσότητα οίνου μέσω της καλούμενης απόσταξης κρίσης, με επιπτώσεις όχι μόνο στα έξοδα απόσταξης αλλά και στην δημόσια αποθεματοποίηση και τις εξαγωγές της παραγόμενης αλκοόλης.

Τέλος, οι δαπάνες κατά το 2002 θα επηρεαστούν επίσης σημαντικά από τον υψηλό όγκο των υφιστάμενων αποθεμάτων που οφείλονται στο σημαντικό όγκο του οίνου που υπέστη απόσταξη κατά το 2000/2001.

Κεφάλαιο 17 - Καπνός (πιστώσεις -1 εκατ. ευρώ)

πιστώσεις του ΠΠ: 984 εκατ. ευρώ

πιστώσεις μετά τη ΔΕ: 983 εκατ. ευρώ

Οι δαπάνες παρέμειναν σχετικά σταθερές μετά τη μεταρρύθμιση του τομέα του καπνού. Τα μόνα δύο μέσα τα οποία υπάρχουν ακόμη είναι οι πριμοδοτήσεις οι οποίες χορηγούνται σύμφωνα με σύστημα ποσοστώσεων παραγωγής για κάθε ποικιλία και η κοινοτική χρηματοδότηση για την έρευνα και την πληροφόρηση.

Η μείωση κατά 1 εκατ. ευρώ στις εκτιμώμενες δαπάνες μεταξύ του προσχεδίου προϋπολογισμού και της διορθωτικής επιστολής οφείλεται στις πριμοδοτήσεις. Συνδέεται με τις μεταβολές στην κατανομή των ποσοστώσεων μεταξύ ποικιλιών.

Κεφάλαιο 18 - Λοιποί τομείς ή σχετικά προϊόντα (ανάγκες +136 εκατ. ευρώ)

πιστώσεις του ΠΠ: 164 εκατ. ευρώ

πιστώσεις μετά τη ΔΕ : 300 εκατ. ευρώ

Ορισμένα μέτρα χρηματοδοτούνται από το κεφάλαιο αυτό: ενισχύσεις την παραγωγή σπόρων προς σπορά, ενίσχυση ανά εκτάριο για το λυκίσκο και μέτρα παρέμβασης και στήριξης των εισοδημάτων που προβλέπονται στο πλαίσιο της κοινής οργάνωσης αγοράς του ρυζιού.

Οι πιστώσεις για τους σπόρους προς σπορά αυξάνονται κατά 5 εκατ. ευρώ λόγω της αναμενόμενης αύξησης των ποσοτήτων που τυγχάνουν ενίσχυσης (370 000 τόνοι αντί για 350 900 τόνοι στο προσχέδιο προϋπολογισμού). Για το λυκίσκο, δεν υπάρχει καμία μεταβολή.

Όσον αφορά το ρύζι (+131 εκατ. ευρώ), η σημαντική αύξηση των πιστώσεων (B1-185) είναι αποτέλεσμα της μη θέσπισης της πρότασης για τη μεταρρύθμιση της κοινής οργάνωσης αγοράς ρυζιού από το 2001/2002 και εξής. Στο προσχέδιο προϋπολογισμού οι ανάγκες είχαν εκτιμηθεί σε 47 εκατ. ευρώ, αλλά αυξάνονται σε 178 εκατ. ευρώ στη διορθωτική επιστολή.

Για τις επιστροφές, οι εκτιμηθείσες ανάγκες 32 εκατ. ευρώ παραμένουν αμετάβλητες. Για την περίοδο εμπορίας 2000/2001, το 30% της οποίας πληρώνεται από τον προϋπολογισμό του 2002, σημειώνεται μείωση των ποσοτήτων προς εξαγωγή κατά 5 600 τόνους ισοδύναμου λευκασμένου ρυζιού σε σύγκριση με το ΠΠ. Ωστόσο, αυτό αντισταθμίζεται από την υψηλότερη επιστροφή κατά την εξαγωγή (271 ευρώ σε σύγκριση με 259 ευρώ στο ΠΠ), που απαιτείται λόγω των χαμηλότερων διεθνών τιμών. Για την περίοδο εμπορίας 2001/2002, η υπολογισθείσα επιστροφή είναι ελαφρά υψηλότερη μόνο (224 ευρώ ανά τόνο σε σύγκριση με 222 ευρώ ανά τόνο) και οι εκτιμώμενες ποσότητες για εξαγωγή με επιστροφή παραμένουν εντός του ορίου του ΠΟΕ, ύψους 133 400 τόνων.

Σύμφωνα με την προταθείσα μεταρρύθμιση, οι ανά εκτάριο πληρωμές για το ρύζι θα έπρεπε να ενταχθούν στο κεφάλαιο B1-10, και να διέπονται από τον κανονισμό του Συμβουλίου αριθ. 1251/2000. Ωστόσο, εφόσον αυτό δεν πρόκειται να συμβεί, παραμένει το προηγούμενο σύστημα στήριξης στο πλαίσιο του κεφαλαίου B1-18 και έτσι προστίθενται 114 εκατ. ευρώ στο κεφάλαιο.

Η πρόταση μεταρρύθμισης προέβλεπε επίσης τη λήξη των αγορών στην παρέμβαση. Και αυτό δε πρόκειται να συμβεί, και οι εκτιμώμενες ανάγκες για τα αποθέματα αυξάνονται κατά 17 εκατ., ευρώ σε 32 εκατ. ευρώ. Αυτό δεν είναι τόσο σοβαρό όσο θα μπορούσε να είναι δεδομένου ότι τα αρχικά υπόλοιπα είναι κατά 107 000 τόνους περίπου χαμηλότερα από τα ετιμηθέντα στο ΠΠ.

>ΘΕΣΗ ΠIΝΑΚΑ>

Κεφάλαιο 20 - Γάλα και γαλακτοκομικά προϊόντα (πιστώσεις -424 εκατ. ευρώ)

πιστώσεις του ΠΠ: 2 366 εκατ. ευρώ

πιστώσεις μετά τη ΔΕ : 1 912 εκατ. ευρώ

Η κατάσταση στην αγορά γάλακτος βελτιώθηκε από την εποχή κατάρτισης του προσχεδίου προϋπολογισμού. Λόγω της ανοδικής τάσης της αγοράς, η Επιτροπή ήταν σε θέση να μειώσει αρκετές τιμές επιστροφής και ενίσχυσης. Επίσης ήταν σε θέση να αναθεωρήσει τις εκτιμήσεις της σχετικά με την παρέμβαση.

Η μείωση των τιμών επιστροφής για το αποκορυφωμένο γάλα σε σκόνη και τα "λοιπά προϊόντα" οδήγησε σε εξοικονομήσεις 72 εκατ. ευρώ και 196 εκατ. ευρώ αντίστοιχα. Η μείωση ανέρχεται σε 26 εκατ. ευρώ για το τυρί και σε 20 εκατ. ευρώ για το βούτυρο και το βουτυρέλαιο.

Όσον αφορά την παρέμβαση υπό μορφή ενισχύσεων για τη χρησιμοποίηση αποκορυφωμένου γάλακτος, η μείωση των ποσοτήτων για τις οποίες χορηγούνται ενισχύσεις οδήγησε σε εξοικονομήσεις 37 εκατ. ευρώ για το αποκορυφωμένο γάλα σε σκόνη που προορίζεται για τη διατροφή μόσχων, ενώ η μείωση της τιμής της ενίσχυσης οδήγησε σε εξοικονομήσεις ύψους 11 εκατ. ευρώ για το αποκορυφωμένο γάλα που χρησιμοποιείται για την παρασκευή καζεΐνης.

Όσον αφορά την δημόσια παρέμβαση για το βούτυρο και το αποκορυφωμένο γάλα σε σκόνη, το ικανοποιητικό επίπεδο των εσωτερικών τιμών επέτρεψε να καθοριστεί το ποσοστό της απαξίωσης κατά την είσοδο σε 0% αντί για 40%. Οι εξοικονομήσεις από την παρέμβαση ανέρχονται σε 11 εκατ. ευρώ για το βούτυρο και σε 6 εκατ. ευρώ για το αποκορυφωμένο γάλα σε σκόνη.

Δεδομένης της μείωσης της κατ´ αποκοπήν ενίσχυσης για την ιδιωτική αποθεματοποίηση τυριού οι ανάγκες μειώνονται επίσης (- 14 εκατ. ευρώ).

Κεφάλαιο 21 - Βόειο κρέας (πιστώσεις -276 εκατ. ευρώ)

πιστώσεις του ΠΠ: 8 371 εκατ. ευρώ

πιστώσεις μετά τη ΔΕ: 8 095 εκατ. ευρώ

Η Επιτροπή έχει πολύ καλύτερη εικόνα των δημοσιονομικών αναγκών για τον τομέα αυτό από ό,τι είχε κατά την παρουσίαση του προσχεδίου προϋπολογισμού. Επίσης από τότε θεσπίστηκαν ορισμένα σημαντικά μέτρα τα οποία θα πρέπει να συμβάλουν στο να διατηρηθούν οι δαπάνες υπό έλεγχο.

Οι τελευταίες προβλέψεις δείχνουν ότι η κατανάλωση εξακολουθεί να αυξάνεται από τα πολύ χαμηλά επίπεδα που σημειώθηκαν κατά τους πρώτους μήνες του 2001. για το ημερολογιακό έτος 2001 ως σύνολο, η μέση πτώση της κατανάλωσης αναμένεται να μην υπερβεί το 10% σε σύγκριση με την συνήθη τάση πριν από την κρίση της ΣΕΒ. Για το ημερολογιακό έτος 2002, η κατανάλωση πρέπει κανονικά να παραμείνει σε περίπου 7% κάτω από τη συνήθη κατανάλωση. Αυτές οι τάσεις κατανάλωσης συμφωνούν σε γενικές γραμμές με τις προβλέψεις της Επιτροπής όταν παρουσίασε το σχέδιο σε 7 σημεία, καθώς και με το ΠΠ.

Για το δημοσιονομικό έτος 2002, η μείωση της κατανάλωσης σε σύγκριση με τις συνήθεις τάσεις χωρίς τη ΣΕΒ ανέρχεται σε 8,5%. Αυτό αντιστοιχεί σε επίπεδο εσωτερικής κατανάλωσης ύψους 7,03 εκατ. τόνων, ελαφρά χαμηλότερο από την εκτίμηση που χρησιμοποιήθηκε στο ΠΠ ύψους 7,09 εκατ. τόνων. Ωστόσο, το επίπεδο της παραγωγής βοείου κρέατος στην ΕΕ αναμένεται να είναι σημαντικά χαμηλότερο από το αρχικά προβλεφθέν. Πράγματι, ο αντίκτυπος στην παραγωγή για το 2002 της μακρύτερης παραμονής του ζωικού κεφαλαίου στις εκμεταλλεύσεις ήταν λιγότερος από τον εκτιμηθέντα κατά την παρουσίαση του ΠΠ. Συνεπώς η καθαρή παραγωγή για το δημοσιονομικό έτος αναθεωρήθηκε προς τα κάτω σε περίπου 7,7 εκατ. τόνους αντί για 8,0 εκατ. τόνους που χρησιμοποιήθηκαν στο ΠΠ. Αυτή η μείωση στην πρόβλεψη παραγωγής είναι ο κύριος παράγων που οδηγεί σε χαμηλότερες ανάγκες για τα εσωτερικά μέτρα παρέμβασης.

Για το λόγο αυτό, το αποθεματικό του 1 δισεκατ. ευρώ που προτάθηκε στο προσχέδιο προϋπολογισμού δεν ισχύει πλέον. Ωστόσο, παραμένουν σημαντικές αβεβαιότητες. Υψηλό ποσοστό ζώων παραμένει στις εκμεταλλεύσεις εν αναμονή αύξησης των τιμών της αγοράς. Αυτά τα ζώα θα πρέπει να πωληθούν στην αρχή του χειμώνα διότι δεν υπάρχουν επαρκή μέσα στέγασής τους. Συνεπώς μπορεί να προβλεφθεί περαιτέρω ή συνεχής πίεση στην αγορά, αλλά δεν είναι ακόμη δυνατό να εκτιμηθεί ο ακριβής αντίκτυπός της στην αγορά.

Οι ανάγκες για τις επιστροφές κατά την εξαγωγή (488 εκατ. ευρώ) προβλέπεται να είναι κοντά στο επίπεδο των πιστώσεων που χρησιμοποιήθηκαν στο προσχέδιο προϋπολογισμού. Η μείωση των ποσοτήτων σε σύγκριση με αυτές που εκτιμήθηκαν το Μάιο αντισταθμίζει τον αντίκτυπο της προς τα άνω αναθεώρησης των προβλέψεων για τις τιμές επιστροφών κατά την εξαγωγή.

Οι ανάγκες για την αποθεματοποίηση (522 εκατ. ευρώ) πρέπει κανονικά να είναι χαμηλότερες από το εκτιμηθέν επίπεδο στο προσχέδιο προϋπολογισμού (-273 εκατ. ευρώ). Αυτή η μείωση των αναγκών οφείλεται κυρίως στη θετικότερη εκτίμηση των ποσοτήτων που πρόκειται να αγοραστούν από ό,τι στο προσχέδιο προϋπολογισμού. Μολονότι η κρίση της ΣΕΒ επηρεάζει ακόμη την ισορροπία της αγοράς, το αποτέλεσμα των ειδικών μέτρων (καταστροφή και ειδικά συστήματα αγοράς), σε συνδυασμό με μια θετική τάση στην ανάκαμψη του συνήθους επιπέδου κατανάλωσης, αναμένεται ότι θα μειώσει τις ανάγκες δημόσιας αποθεματοποίησης.

Οι εκτιμώμενες ανάγκες για τα συστήματα πριμοδοτήσεων (6 162 εκατ. ευρώ) πλησιάζουν αυτές που εκτιμήθηκαν στο προσχέδιο προϋπολογισμού. Αύξηση 140 εκατ. ευρώ των αναγκών για το 2002 αναμένεται για την πριμοδότηση εκτατικοποίησης (σύνολο 891 εκατ. ευρώ) βάσει των πλέον πρόσφατων πληροφοριών που διαβίβασαν τα κράτη μέλη, και δείχνει αύξηση του αριθμού των ζώων. Ωστόσο, οι ανάγκες (1 184 εκατ. ευρώ) μειώθηκαν για την πριμοδότηση για σφαγή δεδομένου ότι λιγότερα ζώα οδηγήθηκαν σε σφαγή από ό,τι εκτιμήθηκε στο προσχέδιο προϋπολογισμού (-187 εκατ.).

Όσον αφορά τα μέτρα που αποφασίστηκαν μετά την εμφάνιση της ΣΕΒ το 1996, οι ανάγκες στο προσχέδιο προϋπολογισμού για το πρόγραμμα εθελοντικής σφαγής στο Ηνωμένο Βασίλειο αυξήθηκαν σε 390 εκατ. ευρώ, δηλαδή αύξηση κατά 56 εκατ. ευρώ. Αυτό οφείλεται σε συνδυασμό της αύξησης του αριθμού των ζώων που αναμένεται και των υπόλοιπων ποσών. Η προηγούμενη εκτίμηση των 75 εκατ. ευρώ για το πρόγραμμα υποχρεωτικής επιλεκτικής σφαγής διατηρείται. Το συνολικό κόστος των μέτρων αγοράς (περιλαμβανομένης και της αποθεματοποίησης) που συνδέεται με την πρώτη κρίση ΣΕΒ εκτιμάται σήμερα σε 5.050 εκατ. ευρώ για την περίοδο 1996-2002, συμπεριλαμβανομένων 359 εκατ. ευρώ στον προϋπολογισμό 2001 και 465 εκατ. ευρώ στην παρούσα διαρθρωτική επιστολή για το 2002.

Όσον αφορά τα ειδικά μέτρα που αποφασίστηκαν μετά την εμφάνιση της ΣΕΒ το 2000, οι ανάγκες στο προσχέδιο προϋπολογισμού για το ειδικό σύστημα αγοράς μειώθηκαν σε 256 εκατ. ευρώ (- 165 εκατ. ευρώ), λόγω μείωσης στις αναμενόμενες ποσότητες. Επιπλέον, 210 εκατ. ευρώ εκτιμώνται ως εναπομένουσες πληρωμές που πρέπει να γίνουν για το σύστημα καταστροφής.

Κεφάλαιο 22 - Αιγοπρόβειο κρέας (πιστώσεις - 298 εκατ. ευρώ)

πιστώσεις του ΠΠ: 970 εκατ. ευρώ

πιστώσεις μετά τη ΔΕ: 672 εκατ. ευρώ

Εκτός από ένα μικρό ποσό για την ιδιωτική αποθεματοποίηση, όλες οι δαπάνες του κεφαλαίου αυτού αφορούν τις πριμοδοτήσεις για τις προβατίνες και τις αίγες. Οι εκτιμήσεις δαπανών βασίζονται ιδίως στις εξελίξεις των τιμών αγοράς και στον όγκο του επιλέξιμου ζωικού κεφαλαίου.

Οι δαπάνες κατά το οικονομικό έτος 2002 καλύπτουν περίπου το 75% των πριμοδοτήσεων για την περίοδο εμπορίας 2001 ενώ το υπόλοιπο βαρύνει τον προϋπολογισμό του 2001 (πληρωμή της πρώτης προκαταβολής σε ορισμένα κράτη μέλη).

Λόγω της μεταβολής από την κατανάλωση βοείου κρέατος σε κατανάλωση πρόβειου κρέατος, που συνδέεται με την κρίση της ΣΕΒ, οι τιμές του πρόβειου κρέατος αυξήθηκαν σημαντικά. Η Επιτροπή εκτιμά τη μέση τιμή σε 4.000 ευρώ ανά τόνο για την περίοδο εμπορίας 2001, αντί για 3.700 ευρώ ανά τόνο στο προσχέδιο προϋπολογισμού. Οι ανάγκες για τις πριμοδοτήσεις, που υπολογίστηκαν σύμφωνα με τη διαφορά μεταξύ της βασικής τιμής και της τιμής αγοράς, θα είναι συνεπώς σημαντικά χαμηλότερες από τις υπολογισθείσες στο προσχέδιο προϋπολογισμού (10,78 ευρώ ανά προβατίνα αντί για 15,48 ευρώ).

Κατά κανόνα, η πρόβλεψη για το επιλέξιμο ζωικό κεφάλαιο βασίζεται στα πλέον πρόσφατα στοιχεία που αφορούν την πραγματική χρησιμοποίηση του δικαιώματος πριμοδότησης. Τον Απρίλιο 2001, η Επιτροπή είχε ελλιπείς πληροφορίες για την περίοδο εμπορίας 2000. Οι πριμοδοτήσεις που πληρώθηκαν για το 1999 είναι πλέον γνωστές και επομένως μπορούν να αντληθούν συμπεράσματα σχετικά με τον όγκο του ζωικού κεφαλαίου επί του οποίου πρέπει να βασιστούν οι εκτιμήσεις. Από τα δεδομένα αυτά η Επιτροπή κρίνει ότι 72,7 εκατομμύρια ζώων μπορούν να είναι επιλέξιμα για πριμοδοτήσεις κατά το 2001, δηλαδή 500.000 λιγότερα από τις εκτιμήσεις στο προσχέδιο προϋπολογισμού.

Λόγω της βελτίωσης της κατάστασης της αγοράς που περιγράφηκε ανωτέρω, οι ανάγκες για την ιδιωτική αποθεματοποίηση μειώθηκαν επίσης σημαντικά (από 15 εκατ. ευρώ σε 8 εκατ. ευρώ).

Υπενθυμίζεται ότι οι πιστώσεις που εγγράφηκαν στο προσχέδιο προϋπολογισμού συμφωνούν με το νέο καθεστώς που πρότεινε η Επιτροπή για αυτή την κοινή οργάνωση αγοράς. Οι κύριες τροποποιήσεις του καθεστώτος αφορούν την πριμοδότηση για το κρέας της προβατίνας και της αίγας. Ειδικότερα, η Επιτροπή πρότεινε να αντικατασταθεί η ισχύουσα πριμοδότηση, η οποία καταβάλλεται ως αντιστάθμιση μεταξύ της "βασικής τιμής" και της μέσης τιμής της αγοράς, από κατ' αποκοπή πριμοδότηση. Αυτή θα είναι σταθερή και προβλέψιμη για τους αγρότες και για τον προϋπολογισμό της ΕΕ και θα απλουστεύσει τη διαχείριση του καθεστώτος. Η πρόταση προβλέπει επίσης ότι η προκαταβολή δεν θα πληρώνεται πλέον πριν από τις 16 Οκτωβρίου κάθε έτους. Συνεπώς, η πρώτη πληρωμή της προκαταβολής σύμφωνα με το νέο καθεστώς θα γίνει από τις 16 Οκτωβρίου 2002, και θα εμπίπτει στον προϋπολογισμό του 2003 για το ΕΓΤΠΕ-Τμήμα Εγγυήσεων, και θα δημιουργήσει κατά το 2002 μία εξοικονόμηση 650 εκατ. ευρώ.

Το Συμβούλιο και το Κοινοβούλιο ανέλυσαν την πρόταση της Επιτροπής και η σχετική απόφαση αναμένεται μέχρι το τέλος του 2001. Αυτό σημαίνει ότι η μεταρρύθμιση μπορεί να αρχίσει να ισχύει από την περίοδο εμπορίας 2002 και εξής και ότι οι αναμενόμενες εξοικονομήσεις θα υλοποιηθούν. Αυτές οι εξοικονομήσεις εκτιμώνται σε 400 εκατ. ευρώ βάσει του παρόντος σταθερού επιπέδου των τιμών αγοράς.

Κεφάλαιο 23 - Χοίρειο κρέας, αυγά, πουλερικά και άλλες ενέργειες υπέρ των ζωικών προϊόντων (πιστώσεις + 14 εκατ. ευρώ)

πιστώσεις του ΠΠ: 147 εκατ. ευρώ

πιστώσεις μετά τη ΔΕ: 161 εκατ. ευρώ

Οι δαπάνες στον τομέα αυτό συνίστανται σε επιστροφές κατά την εξαγωγή. Περιλαμβάνουν επίσης παρεμβάσεις για την ιδιωτική αποθεματοποίηση του χοιρείου κρέατος και μέτρα για τη βελτίωση της παραγωγής και της εμπορίας του μελιού.

Η διαφορά σε σχέση με το προσχέδιο προϋπολογισμού οφείλεται πλήρως σε αύξηση των τιμών επιστροφής για το κρέας πουλερικών (+ 15 εκατ. ευρώ).

Κεφάλαιο 30 - Προϊόντα εκτός παραρτήματος Ι (πιστώσεις: παραμένουν αμετάβλητες)

πιστώσεις του ΠΠ: 415 εκατ. ευρώ

πιστώσεις μετά τη ΔΕ: 415 εκατ. ευρώ

Αυτό το κεφάλαιο καλύπτει τα προϊόντα που προκύπτουν από τη μεταποίηση γεωργικών προϊόντων όπως σιτηρών, ζάχαρης, γαλακτοκομικών προϊόντων και αυγών, σε αλκοολούχα ποτά που παράγονται με βάση τα σιτηρά, προϊόντα με βάση τη σοκολάτα, παρασκευάσματα για διαιτητικές χρήσεις, προϊόντα αρτοποιίας, κλπ.

Οι συνολικές πιστώσεις του προϋπολογισμού για το κεφάλαιο αυτό διέπονται από ένα ανώτατο όριο του ΠΟΕ ύψους 415 εκατ. ευρώ. Παρόλο που αυτό παραμένει αμετάβλητο στη διαρθρωτική επιστολή, υπάρχουν ορισμένες μεταβολές στις βασικές ποσότητες των προϊόντων και στις τιμές επιστροφής.

>ΘΕΣΗ ΠIΝΑΚΑ>

Κεφάλαιο 31 - Επισιτιστικά προγράμματα (πιστώσεις -8 εκατ. ευρώ)

πιστώσεις του ΠΠ: 314 εκατ. ευρώ

πιστώσεις μετά τη ΔΕ: 306 εκατ. ευρώ

Οι πιστώσεις για τις επιστροφές σε σχέση με την επισιτιστική βοήθεια μειώθηκαν κατά 8 εκατ. ευρώ σύμφωνα με τη μείωση ορισμένων από τις τιμές επιστροφής για τους σχετικούς τομείς και τη μείωση της ποσότητας του ρυζιού λόγω των πρόσφατων εξελίξεων.

Κεφάλαιο 33 - Κτηνιατρικά και φυτοϋγειονομικά μέτρα (πιστώσεις + 150 εκατ. ευρώ)

πιστώσεις του ΠΠ: 419,5 εκατ. ευρώ

πιστώσεις μετά τη ΔΕ: 569,5 εκατ. ευρώ

Το κεφάλαιο αυτό περιλαμβάνει σειρά παρεμβάσεων στον τομέα των κτηνιατρικών και φυτοϋγειονομικών μέτρων και ειδικότερα τα μέτρα που λήφθηκαν για την εξάλειψη της ΣΕΒ και του αφθώδους πυρετού.

Όσον αφορά την εξάλειψη του αφθώδους πυρετού, το Κτηνιατρικό Ταμείο για Επείγοντα Περιστατικά (Β1-332) χρηματοδοτήθηκε με 250 εκατ. ευρώ στο προσχέδιο προϋπολογισμού 2002. Δεδομένου ότι στο στάδιο του προσχεδίου προϋπολογισμού 2002 ήταν πολύ δύσκολο να εκτιμηθεί το κόστος που συνδέεται με τον αφθώδη πυρετό και τη ΣΕΒ, η Επιτροπή πρότεινε πρόβλεψη ενός δισ. ευρώ για να καλυφθούν οι πιθανές κτηνιατρικές δαπάνες (καθώς και οι δαπάνες που συνδέονται με την αγορά).

Τον Οκτώβριο 2001, ποσό 400 εκατ. ευρώ, εις βάρος του προϋπολογισμού 2001, μεταφέρθηκε στο εν λόγω Ταμείο για να χρηματοδοτηθούν οι προκαταβολές στα τέσσερα κράτη μέλη στα οποία εμφανίστηκε η νόσος, εν αναμονή περαιτέρω ελέγχων της Επιτροπής. Το ποσό αυτό αναμένεται να χρησιμοποιηθεί πριν από το τέλος του 2001 και επομένως μειώνει τις δημοσιονομικές ανάγκες για το 2002.

Η κατάσταση παραμένει αβέβαιη και η Επιτροπή οφείλει να είναι προσεκτική. Βάσει των διαθέσιμων στοιχείων, η Επιτροπή είναι της γνώμης ότι πρέπει να διατεθεί συνολικό ποσό 800 εκατ. ευρώ για τη χρηματοδότηση του κοινοτικού μεριδίου δαπανών στις οποίες υποβάλλονται τα κράτη μέλη για τον αφθώδη πυρετό. Το ποσό αυτό των 800 εκατ. ευρώ περιλαμβάνει ορισμένο περιθώριο για τη χρηματοδότηση μελλοντικών αναγκών λόγω νέων περιπτώσεων, ειδικότερα στο Ηνωμένο Βασίλειο. Δεδομένου ότι 400 εκατ. ευρώ έχουν ήδη καταλογιστεί στον προϋπολογισμό 2001, πρέπει να προβλεφθεί ίσο ποσό στον προϋπολογισμό 2002. Για τον σκοπό αυτό, η Επιτροπή προτείνει να αυξηθεί το ποσό των 250 εκατ. ευρώ, που προβλέφθηκε στο προσχέδιο προϋπολογισμού για τον αφθώδη πυρετό στο Κτηνιατρικό Ταμείο για Επείγοντα Περιστατικά, κατά 150 εκατ. ευρώ. Δεν είναι ανάγκη να διατηρηθεί η ειδική πρόβλεψη (1 δισ. ευρώ) που εγγράφηκε στο ΠΠ.

Η Επιτροπή τονίζει ότι είναι αδύνατο προς το παρόν να δοθούν τελικά στοιχεία για το κόστος εις βάρος του προϋπολογισμού της ΕΕ για την εξάλειψη του αφθώδους πυρετού. Πράγματι, η Επιτροπή πρέπει πρώτα να ολοκληρώσει τις αποστολές ελέγχου προκειμένου να διαπιστώσει αν τα κράτη μέλη τήρησαν την κοινοτική νομοθεσία. Δεδομένου του μεγάλου αριθμού ζώων που συνεπάγεται, αυτό θα απαιτήσει πολύ χρόνο. Ωστόσο, η Επιτροπή επαναλαμβάνει ότι ο στόχος της είναι να καλυφθούν όλα τα εντοπισθέντα και επιλέξιμα έξοδα μέχρι την ημερομηνία αυτή από τις πιστώσεις που είναι διαθέσιμες στους προϋπολογισμούς 2001 και 2002.

Όσον αφορά τις άλλες θέσεις αυτού του κεφαλαίου B1-33, η Επιτροπή προτείνει να διατηρηθούν οι πιστώσεις του προσχεδίου προϋπολογισμού.

Κεφάλαιο 37 - Εκκαθάριση των προηγούμενων χρήσεων και μειώσεις/αναστολές των προκαταβολών (πιστώσεις + 200 εκατ. ευρώ)

πιστώσεις του ΠΠ: -700 εκατ. ευρώ

πιστώσεις μετά τη ΔΕ: -500 εκατ. ευρώ

Για την εκκαθάριση των προηγούμενων χρήσεων (κονδύλιο B1-3700), το προσχέδιο προϋπολογισμού προέβλεψε αρνητική διόρθωση ύψους - 600 εκατ. ευρώ, σύμφωνα με τα αποτελέσματα των προηγούμενων οικονομικών ετών. Παραδοσιακά, οι διορθώσεις σε σχέση με την υπο-απορρόφηση της συμπληρωματικής εισφοράς για το γάλα αποτελούσαν σημαντικό ποσοστό της συνολικής αρνητικής διόρθωσης. Ωστόσο, τα κράτη μέλη προσέφυγαν στο Δικαστήριο για ορισμένες υποθέσεις που αφορούν αποφάσεις εκκαθάρισης του παρελθόντος σε σχέση με τη συμπληρωματική εισφορά γάλακτος, ιδίως για αυτό το μέρος της διόρθωσης που συνδεόταν με τις παραδόσεις των παραγωγών οι οποίοι αμφισβήτησαν τις οφειλές τους ενώπιον των εθνικών δικαστηρίων. Οι παρατηρήσεις του Γενικού Εισαγγελέα ανέφεραν ότι δεν θα έπρεπε να εφαρμοστούν διορθώσεις σε σχέση με τη μη δηλωθείσα εισφορά για τις εν λόγω αμφισβητούμενες υποθέσεις. Για τον λόγο αυτό, τον Ιούλιο του 2001, η διόρθωση που εφαρμόστηκε σε σχέση με την ad hoc απόφαση αριθ. 7 μειώθηκε προκειμένου να ανασταλούν οι διορθώσεις που συνδέονται με αυτές τις αμφισβητούμενες υποθέσεις. Συνεπώς, η συνολική αρνητική διόρθωση που εμπίπτει στο οικονομικό έτος 2001 θα ανέρχεται μόνο σε περίπου - 400 εκατ. ευρώ σε σύγκριση με τα - 600 εκατ. ευρώ στον προϋπολογισμό.

Υπό τις συνθήκες αυτές και δεδομένου ότι η τελική απόφαση του Δικαστηρίου αναμένεται ακόμη, προτείνεται να μειωθεί η προβλεφθείσα αρνητική διόρθωση για το 2002 σε - 400 εκατ. ευρώ.

Κεφάλαιο 38 - Ενέργειες προώθησης (πιστώσεις + 10 εκατ. ευρώ)

πιστώσεις του ΠΠ: 66,8 εκατ. ευρώ

πιστώσεις μετά τη ΔΕ: 76,8 εκατ. ευρώ

Η έναρξη του προγράμματος εσωτερικής προώθησης για το βόειο κρέας καθυστέρησε το 2001. Για το 2002 θεωρείται αναγκαία πρόσθετη πίστωση 5 εκατ. ευρώ προκειμένου να καλυφθούν οι δαπάνες οι οποίες θα έπρεπε να πραγματοποιηθούν το 2001.

Το νέο σύστημα για την εξωτερική προώθηση εφαρμόστηκε για πρώτη φορά το 2001, σύμφωνα με αναθεωρημένους κανόνες και διαδικασίες έγκρισης. Η έγκριση προγραμμάτων πραγματοποιείται στο τελευταίο μέρος του 2001 και συνεπώς το 2002 θα αποτελέσει το οικονομικό έτος το οποίο θα πρέπει να καλύψει τις δαπάνες σε σχέση με τα προγράμματα του 2001 καθώς και τα μέτρα που θα αρχίσουν το 2002. Για τον λόγο αυτό, προβλέπεται αύξηση των αναγκών κατά 5 εκατ. ευρώ.

Κεφάλαιο 39 - Λοιπά μέτρα (γεωργο-νομισματικές ενισχύσεις) (πιστώσεις - 33 εκατ. ευρώ)

πιστώσεις του ΠΠ: 304 εκατ. ευρώ

πιστώσεις μετά τη ΔΕ: 271 εκατ. ευρώ

Πρώτον, υπάρχουν οι ενισχύσεις που εγκρίθηκαν σύμφωνα με το παλαιό σύστημα που ίσχυε πριν από την εισαγωγή του ευρώ. Στο προσχέδιο προϋπολογισμού, η Επιτροπή εκτίμησε ότι η Ιταλία θα πληρώσει σχεδόν το ήμισυ της τελευταίας δόσης από τον προϋπολογισμό του 2001 και το υπόλοιπο από τον προϋπολογισμό του 2002. Λόγω καθυστερήσεων, φαίνεται ότι το πλήρες ποσό θα πληρωθεί το 2002 (δηλαδή 43 εκατ. ευρώ).

Ο δεύτερος τύπος ενίσχυσης δημιουργήθηκε προκειμένου να αντισταθμιστούν οι εισοδηματικές απώλειες λόγω της εισαγωγής του ευρώ και της ταυτόχρονης κατάργηση των "πράσινων τιμών" (το καλούμενο μεταβατικό καθεστώς). Οι πρόσφατες πληροφορίες δείχνουν ότι οι εκτιμήσεις των δαπανών που έγιναν στο προσχέδιο προϋπολογισμού είναι αρκετά έγκυρες. Η διορθωτική επιστολή προβλέπει 115 εκατ. ευρώ (αντί για 120 εκατ. ευρώ).

Ο τρίτος τύπος γεωργο-νομισματικών ενισχύσεων συνδέεται με το νέο σύστημα το οποίο περιορίζεται στα κράτη μέλη που δεν συμμετέχουν στο ευρώ και προορίζεται να αντισταθμίσει τις χαμηλότερες τιμές ή/και τις άμεσες ενισχύσεις (σε εθνικό νόμισμα) που προκύπτουν από την αύξηση της αξίας του νομίσματός τους έναντι του ευρώ. Οι εκτιμώμενες δαπάνες μειώνονται από 161 εκατ. ευρώ στο προσχέδιο προϋπολογισμού σε 139 εκατ. ευρώ στη διορθωτική επιστολή.

2.2. Υποτομέας 1β: αγροτική ανάπτυξη

Κεφάλαιο 40 - Αγροτική ανάπτυξη (πιστώσεις αμετάβλητες)

πιστώσεις του ΠΠ: 4.595 εκατ. ευρώ

πιστώσεις μετά τη ΔΕ: 4.595 εκατ. ευρώ

Σύμφωνα με τον κανονισμό 1750/2000, τα κράτη μέλη ανακοίνωσαν τις εκτιμήσεις δαπανών τους για το 2002 στην Επιτροπή μέχρι τις 30 Σεπτεμβρίου 2001. Γενικά, οι εκτιμήσεις αυτές υπερβαίνουν το ανώτατο όριο των δημοσιονομικών προοπτικών για τον υποτομέα 1β κατά το 2002. Συνεπώς, η Επιτροπή προτείνει την εγγραφή πιστώσεων στον προϋπολογισμό 2002 που αντιστοιχούν σε αυτό το ανώτατο όριο. Σημειώνεται ότι η Επιτροπή έχει ήδη εγγράψει πιστώσεις μέχρι το επίπεδο του ανωτάτου ορίου στο προσχέδιο προϋπολογισμού.

Ενώ η Επιτροπή δεν μετέβαλε για τον λόγο αυτό τη θέση της σχετικά με το γενικό επίπεδο των πιστώσεων, ενημέρωσε την κατανομή των πιστώσεων μεταξύ των διαφόρων μέτρων σύμφωνα με τις ανακοινώσεις των κρατών μελών.

2.3. Μεταβολές στην ονοματολογία και στις παρατηρήσεις του προϋπολογισμού - διαγραφή θέσεων

Προς το παρόν, το Συμβούλιο δεν αποφάσισε σχετικά με τη μεταρρύθμιση του τομέα του ρυζιού. Η Επιτροπή προτείνει να ακυρωθεί η δημιουργία δύο νέων κονδυλίων τα οποία είχε δημιουργήσει στο κεφάλαιο Β1-10 Αροτραίες Καλλιέργειες με σκοπό την πληρωμή των νέων άμεσων ενισχύσεων στους παραγωγούς ρυζιού. Το πρώτο (Β1-1048) αφορά τους μικρούς παραγωγούς ενώ το δεύτερο (Β1-1059) τους επαγγελματίες παραγωγούς.

Η Επιτροπή προτίθεται επίσης να ακυρώσει το κονδύλιο Β1-1514 - Ενίσχυση στις κονσέρβες ανανά. Πράγματι, δεδομένου ότι αυτό το μέτρο προορίζεται μόνο για τα γαλλικά υπερπόντια διαμερίσματα, η Επιτροπή πρότεινε ήδη στο προσχέδιο προϋπολογισμού να μεταφερθούν οι αντίστοιχες πιστώσεις στο κονδύλιο Β1-3201 - Λοιπά μέτρα (Poseidom). Ωστόσο, παρέλειψε να διαγράψει το κονδύλιο Β1-1514 το οποίο προτίθεται να διορθώσει στην παρούσα διορθωτική επιστολή.

Τέλος, όπως προαναφέρθηκε, το νέο κονδύλιο, το οποίο προτάθηκε στο προσχέδιο προϋπολογισμού για την ειδική πρόβλεψη για τις πρόσθετες ανάγκες ΣΕΒ/αφθώδους πυρετού ύψους 1 δισ. ευρώ, καθίσταται ανενεργό και πρέπει να διαγραφεί.

Διαγραφή θέσεων:

- Άρθρο B1-1048 - Ενίσχυση για το ρύζι

- Άρθρο B1-1059 - Ενίσχυση για το ρύζι

- Θέση B1-1514 - Ενίσχυση στις κονσέρβες ανανά

- Θέση B0-4000 - Πρόβλεψη για πρόσθετες ανάγκες για τον αφθώδη πυρετό και τη σπογγώδη εγκεφαλοπάθεια των βοοειδών

3. ΤΟΜΕΑΣ 2: ΔΙΑΡΘΡΩΤΙΚΕΣ ΕΝΕΡΓΕΙΕΣ

3.1. Γενική παρουσίαση

3.1.1. Ιστορικό

Η προηγούμενη αλιευτική συμφωνία μεταξύ της Ευρωπαϊκής Κοινότητας και του Βασιλείου του Μαρόκου έληξε στις 30 Νοεμβρίου 1999. Την ημερομηνία αυτή, 406 σκάφη και περίπου 4.300 αλιείς αναγκάστηκαν να σταματήσουν τις δραστηριότητές τους. Στις 7 Δεκεμβρίου 2000, το Ευρωπαϊκό Συμβούλιο της Νίκαιας "[κάλεσε] την Επιτροπή να προτείνει, εντός του πλαισίου των δημοσιονομικών προοπτικών, ένα ειδικό πρόγραμμα δράσης για την αναδιάρθρωση του κοινοτικού στόλου που ασκούσε τις αλιευτικές του δραστηριότητες στο πλαίσιο της παλαιάς συμφωνίας [αλιείας με το Μαρόκο] και να παρατείνει το ισχύον σύστημα ενισχύσεων για την ακινητοποίηση του στόλου αυτού" [2].

[2] Έγγραφο SN 400/00 (« συμπεράσματα της προεδρίας »), σημείο 59.

Μετά τη λήξη της προηγούμενης συμφωνίας, οι αλιείς επωφελήθηκαν από την προσωρινή αντιστάθμιση που προβλέπεται στον αντίστοιχο κανονισμό [3] με τη συνδρομή του Χρηματοδοτικού Μέσου Προσανατολισμού της Αλιείας (ΧΜΠΑ). Ωστόσο, την περασμένη άνοιξη, το Συμβούλιο σημείωσε την παύση των διαπραγματεύσεων για μία νέα αλιευτική συμφωνία. Δεδομένου ότι τα σχετικά σκάφη και οι αλιείς στερήθηκαν μόνιμα τις αλιευτικές δυνατότητες στα ύδατα του Μαρόκου, έπρεπε να προβλεφθεί μία ευρεία επιχείρηση μετατροπής.

[3] Άρθρο 16, παράγραφος 1, στοιχείο β), του κανονισμού (EΚ) του Συμβουλίου αριθ. 2792/1999

Η επιχείρηση αυτή είχε σκοπό να συμπληρώσει τις ενέργειες που χρηματοδοτούνται ήδη από τα τρέχοντα αλιευτικά προγράμματα 2000-2006 τα οποία συγχρηματοδοτούνται από το ΧΜΠΑ και την κοινωνικοοικονομική διαφοροποίηση των παράκτιων περιοχών που περιλαμβάνονται στον στόχο 1 των προγραμμάτων των διαρθρωτικών ταμείων για τις περιοχές που θίγονται άμεσα (Ανδαλουσία, Γαλικία, Κανάριες Νήσοι στην Ισπανία και Αζόρες στην Πορτογαλία).

Σύμφωνα με τα συμπεράσματα του Ευρωπαϊκού Συμβουλίου της Νίκαιας, η Επιτροπή αποφάσισε στις 18 Ιουλίου 2001 να προτείνει στο Συμβούλιο κανονισμό για τη θέσπιση ειδικού μέτρου με σκοπό την προώθηση της μετατροπής των στόλων οι οποίοι εξαρτώντο μέχρι το 1999 από την αλιευτική συμφωνία με το Μαρόκο [4]. Αυτή η πρόταση κανονισμού που βασίζεται στα άρθρα 36 και 37 της Συνθήκης εξετάζεται τώρα στο Συμβούλιο.

[4] Πρόταση κανονισμού του Συμβουλίου για την προώθηση της μετατροπής των στόλων οι οποίοι εξαρτώντο μέχρι το 1999 από την αλιευτική συμφωνία με το Μαρόκο. COM(2001)384 τελικό της 18.7.2001

3.1.2. Προβλεπόμενες ενέργειες

Η προτεινόμενη ειδική δράση περιλαμβάνει τα ακόλουθα μέτρα:

- Διάλυση σκαφών ή χρησιμοποίηση σκαφών σε χρήσεις εκτός της αλιείας

- Οριστική μεταφορά σκαφών σε τρίτες χώρες, έστω και στο πλαίσιο κοινής επιχείρησης

- Εκσυγχρονισμός σκαφών

- Σύστημα επανεκπαίδευσης ή πρόωρης συνταξιοδότησης για τους αλιείς.

Όπως αναφέρεται στο σχέδιο νομοθετικής πρότασης και σύμφωνα με τους στόχους της κοινής αλιευτικής πολιτικής, ένα ελάχιστο ποσοστό 40% του ποσού πρέπει να χρησιμοποιηθεί για τη διάλυση σκαφών και τη μεταβολή σε μη αλιευτική δραστηριότητα, 28% κατ' ανώτατο όριο μπορεί να χρησιμοποιηθεί για την εξαγωγή σκαφών, κοινές επιχειρήσεις και εκσυγχρονισμό σκαφών και τουλάχιστον 32% πρέπει να χρησιμοποιηθεί για κοινωνικοοικονομικά μέτρα.

3.1.3. Κόστος της ειδικής ενέργειας

Βάσει των πληροφοριών που παρασχέθηκαν στα εθνικά σχέδια τα οποία υπέβαλαν οι ισπανικές και πορτογαλικές αρχές, εκτιμήθηκε ότι 406 σκάφη θα πρέπει να παροπλιστούν, να μεταφερθούν σε τρίτες χώρες ή να εκσυγχρονιστούν και ότι περίπου 4.300 αλιείς θα πρέπει κανονικά να επωφεληθούν από τα μέτρα επανειδίκευσης (στην αλιεία ή εκτός αλιείας) ή πρόωρης συνταξιοδότησης.

Χάρη στα αντίστοιχα λεπτομερή στοιχεία τα οποία είναι διαθέσιμα για καθένα από τα σχετικά σκάφη (ηλικία, χωρητικότητα και συνεπώς το ποσό της πριμοδότησης αναφοράς όσον αφορά τη διάλυση) και με την εφαρμογή των ποσοστών παρέμβασης που εφαρμόζονται για τις περιοχές του στόχου 1, περιλαμβανομένων και των όρων παρέκκλισης που προτείνονται ταυτόχρονα με το ειδικό μέτρο, η αναγκαία κοινοτική συνδρομή για τη μετατροπή ολόκληρου του στόλου και όλων των αλιέων εκτιμάται σε περίπου 281 εκατ. ευρώ.

Λαμβάνοντας υπόψη την ήδη διαθέσιμη χρηματοδότηση στα προγράμματα ΧΜΠΑ 2000-2006, η Επιτροπή πρότεινε να περιλαμβάνει το ειδικό μέτρο ανώτατη συμπληρωματική κοινοτική χρηματοδότηση - επιπλέον του ΧΜΠΑ - ύψους 197 εκατ. ευρώ, δηλαδή περίπου 70% της συνολικής αιτηθείσας κοινοτικής στήριξης.

Ο ακόλουθος πίνακας αναφέρει λεπτομερώς την ενδεικτική εκτίμηση των αναγκών ανά μέτρο για τις δύο χώρες

>ΘΕΣΗ ΠIΝΑΚΑ>

* Κοινοτική ενίσχυση

Η κατανομή αυτών των πιστώσεων μεταξύ της Ισπανίας και της Πορτογαλίας υπολογίζεται βάσει των καταλόγων των σκαφών που ασκούσαν αλιευτικές δραστηριότητες σύμφωνα με την αλιευτική συμφωνία με το Μαρόκο, δηλαδή 186,36 εκατ. ευρώ (94,6%) για την Ισπανία και 10,64 εκατ. ευρώ (5,4%) για την Πορτογαλία.

3.1.4. Λεπτομέρειες της παρέμβασης

Το προτεινόμενο ποσό των 197 εκατ. ευρώ θα δεσμευθεί στον κοινοτικό προϋπολογισμό σε ένα μόνο έτος, το 2002. Η πληρωμή μιας δόσης προβλέπεται από τη θέσπιση του κανονισμού και εξής (39,4 εκατ. ευρώ το 2002), στη συνέχεια προβλέπεται η επιστροφή των δαπανών που έχουν πράγματι καταβληθεί και τέλος η πληρωμή του υπολοίπου η οποία πρέπει να ζητηθεί το αργότερο στις 30 Ιουνίου 2004.

Η διαχείριση του μέτρου αυτού θα γίνει σαν δύο διαρθρωτικά προγράμματα (ένα για την Ισπανία και ένα για την Πορτογαλία) όπου θα εφαρμοστούν τα κριτήρια εφαρμογής του ΧΜΠΑ και οι ισχύουσες διατάξεις των διαρθρωτικών ταμείων.

Θα εφαρμοστούν τα ποσοστά συγχρηματοδότησης του ΧΜΠΑ που ισχύουν για τα διαρθρωτικά προγράμματα. Οι αρχές διαχείρισης/πληρωμής που όρισαν τα κράτη μέλη για την εφαρμογή των ισπανικών και πορτογαλικών διαρθρωτικών προγραμμάτων ΧΜΠΑ θα επιφορτιστούν με την εφαρμογή του μέτρου αυτού, με τα ίδια καθήκοντα και αρμοδιότητες.

3.1.5. Μέτρα για την παρέμβαση του προϋπολογισμού

Η χρηματοδότηση του ειδικού μέτρου στον κοινοτικό προϋπολογισμό απαιτεί την εισαγωγή νέου κονδυλίου (Β2-200 Ν) σε ένα νέο κεφάλαιο (Β2-20) για τον σκοπό αυτό στο προσχέδιο προϋπολογισμού. Αυτό το νέο κονδύλιο θα περιληφθεί στη δραστηριότητα "διαρθρωτική πολιτική" που περιλαμβάνεται στον τομέα πολιτικής "Αλιεία" και θα έχει τα ακόλουθα χαρακτηριστικά:

>ΘΕΣΗ ΠIΝΑΚΑ>

Δεδομένου ότι όλα τα σχετικά μέτρα θα ήταν επιλέξιμα για παρέμβαση του ΧΜΠΑ και ότι θα εφαρμοστούν οι κύριες διατάξεις των διαρθρωτικών ταμείων και των κανονισμών του ΧΜΠΑ, το νέο κονδύλιο πρέπει να χρηματοδοτηθεί από τον τομέα 2 των δημοσιονομικών προοπτικών. Σύμφωνα με τη διοργανική συμφωνία της 6ης Μαΐου 1999 (σημείο 10 υποπαράγραφος 4), η χρηματοδότηση ειδικών θέσεων των δαπανών μπορεί να πραγματοποιηθεί μόνο εντός του προβλεπόμενου για τον σκοπό αυτό ανώτατου ορίου.

Ωστόσο, οι διαρθρωτικές ενέργειες εγγράφονται στον προϋπολογισμό στο επίπεδο του ανωτάτου ορίου του αντίστοιχου τομέα. Όπως αναγγέλθηκε κατά την υποβολή της νομοθετικής πρότασης, η Επιτροπή προτείνει, παράλληλα με την παρούσα διορθωτική επιστολή, να χρησιμοποιηθεί το μέσο ευελιξίας κατά το 2002 και να διατεθούν οι αντίστοιχες πιστώσεις στον τομέα 2 των δημοσιονομικών προοπτικών για τον σκοπό αυτό (σημείο 24 της διοργανικής συμφωνίας).

ΠΡΟΤΕΙΝΟΜΕΝΕΣ ΜΕΤΑΒΟΛΕΣ ΣΤΟ ΠΡΟΣΧΕΔΙΟ ΠΡΟΫΠΟΛΟΓΙΣΜΟΥ

3.1.6. Μεταβολή της ονοματολογίας: εισαγωγή νέου κονδυλίου

Νέος τίτλος: B2-2 N Λοιπές ειδικές διαρθρωτικές ενέργειες

Νέο κεφάλαιο: B2-20 N Λοιπές ειδικές διαρθρωτικές ενέργειες

Νέο άρθρο: B2-200 N Ειδικό μέτρο για την προώθηση της μετατροπής των στόλων οι οποίοι εξαρτώντο μέχρι το 1999 από την αλιευτική συμφωνία με το Μαρόκο

3.1.7. Πιστώσεις αναλήψεων υποχρεώσεων και πληρωμών κατά το 2002 για το νέο κονδύλιο

Πιστώσεις αναλήψεως υποχρεώσεων: 197.000.000 ευρώ

Πιστώσεις πληρωμών: 39.400.000 ευρώ

3.1.8. Παρατηρήσεις για το νέο κονδύλιο

Το προβλεπόμενο χρονοδιάγραμμα πληρωμών έναντι των αναληφθεισών υποχρεώσεων έχει ως εξής:

>ΘΕΣΗ ΠIΝΑΚΑ>

Η πίστωση αυτή προορίζεται να καλύψει το ειδικό μέτρο για την προώθηση της μετατροπής των στόλων οι οποίοι εξαρτώντο μέχρι το 1999 από την αλιευτική συμφωνία με το Μαρόκο.

Νομική βάση

Πρόταση κανονισμού του Συμβουλίου για την προώθηση της μετατροπής των στόλων οι οποίοι εξαρτώντο μέχρι το 1999 από την αλιευτική συμφωνία με το Μαρόκο, COM (2001) 384 τελικό της 18.7.2001.

4. ΕΞΩΤΕΡΙΚΕΣ ΔΡΑΣΕΙΣ: Διεθνείς συμφωνίες για θέματα αλιείας

Η Επιτροπή προτείνει να τροποποιηθεί το προσχέδιο προϋπολογισμού ως εξής:

* Θέση B7-8000 (Διεθνείς συμφωνίες για θέματα αλιείας): 144.969.000 ευρώ σε πιστώσεις αναλήψεως υποχρεώσεων, δηλ. αύξηση κατά 24.298.000 ευρώ σε σύγκριση με το ΠΠ, και 148.321.000 ευρώ σε πιστώσεις πληρωμών δηλ. αύξηση κατά 21.900.000 ευρώ σε σύγκριση με το ΠΠ, για τις συμφωνίες που ισχύουν μέχρι τις 31 Δεκεμβρίου 2001. Πέντε συμφωνίες ανανεώθηκαν κατά τη διάρκεια του 2001 (Κομόρες, Μαδαγασκάρη, Πράσινο Ακρωτήριο, Γουϊνέα Μπισάου και Μαυριτανία). Παρόλο που η εκτίμηση του ΠΠ περιελάμβανε ορισμένο περιθώριο για αυξήσεις, δεν προέβλεπε τον πλήρη αντίκτυπο μιας νέας συμφωνίας με τη Μαυριτανία, η οποία αντιπροσωπεύει αύξηση κατά 33 εκατ. ευρώ σε σχέση με τον προηγούμενο ετήσιο μέσο όρο. Ορισμένοι παράγοντες συνέβαλαν σε αυτή την αύξηση. Ένας από τους κυριότερους ήταν ο πολιτικός αντίκτυπος της μη ανανέωσης της συμφωνίας με το Μαρόκο. Οι δυνατότητες αλιείας αυξήθηκαν επίσης ιδιαίτερα όσον αφορά τα αποθέματα υψηλής αξίας όπως είναι τα οστρακοειδή, τα κεφαλόποδα και τα πελαγικά. Τέλος, τα στοιχεία για τις πιστώσεις πληρωμών στη θέση Β7-800 είναι συνολικά περίπου κατά 3,5 εκατ. ευρώ υψηλότερα σε σχέση με τις πιστώσεις αναλήψεως υποχρεώσεων, προκειμένου να επιτρέψουν την καταβολή ορισμένων εναπομενουσών πληρωμών.

* Εξάλλου, τα ποσά που εγγράφηκαν στο αποθεματικό μειώνονται σημαντικά δεδομένου ότι άρθηκαν πολλές από τις αβεβαιότητες που παρέμεναν κατά το χρόνο κατάρτισης του ΠΠ. Στις προσωρινές πιστώσεις κεφάλαιο Β0-40, η διορθωτική επιστολή προτείνει: 43.824.000 ευρώ σε πιστώσεις αναλήψεως υποχρεώσεων, δηλ. μείωση κατά 104.543.500 ευρώ σε σύγκριση με το ΠΠ, και 43.505.000 ευρώ σε πιστώσεις πληρωμών, δηλ. μείωση κατά 104.862.500 ευρώ σε σύγκριση με το ΠΠ. Σύμφωνα με τα συμπεράσματα της συνόδου του Συμβουλίου της 25ης Απριλίου 2001, είναι σαφές ότι τα 125 εκατ. ευρώ που είχαν αρχικά περιληφθεί για τη συμφωνία με το Μαρόκο, δεν θα χρειαστούν. Αυτό το ποσό διατηρήθηκε και στην πρώτη ανάγνωση του Συμβουλίου προκειμένου να παρασχεθεί περιθώριο για πιθανές αυξήσεις σε άλλα υπό διαπραγμάτευση πρωτόκολλα, ιδίως διότι ορισμένες σημαντικές συμφωνίες βρίσκονταν στο στάδιο της ανανέωσης. Παραμένει η συμφωνία με την Ισημερινή Γουϊνέα, η οποία έχει ανασταλεί και για τον λόγο αυτό θα περιληφθεί στο αποθεματικό για το 2002, και με τη Σενεγάλη, η οποία, δεδομένου ότι πρόκειται για παράταση, ήταν σταθερή ως προς το κόστος το 2001 και ως προς τα αριθμητικά στοιχεία στο αποθεματικό για το 2002. Το αποθεματικό θα πρέπει επίσης να επιτρέψει τη σύναψη και άλλων ενδεχόμενων νέων συμφωνιών, από τις οποίες οι συμφωνίες με τη Γκαμπόν και τις Σεϋχέλλες έχουν ήδη αρχίσει, αλλά οι συμφωνίες με τη Σενεγάλη (βλ. παραπάνω), τη Δημοκρατία της Γουϊνέας και, κυρίως, με την Αγκόλα πρέπει ακόμη να συναφθούν. Λαμβάνοντας υπόψη τις πιθανές αυξήσεις, θα είναι ωστόσο δυνατό να μειωθεί το αποθεματικό κατά περίπου 104 εκατ. ευρώ.

Η μείωση του αποθεματικού ανέρχεται σε 104 εκατ. ευρώ, εκ των οποίων τα 24 εκατ. ευρώ έχουν επαναδιατεθεί στη θέση Β7-800. Ο γενικός αντίκτυπος είναι η μείωση του συνολικού ποσού για τις διεθνείς αλιευτικές συμφωνίες (στο κονδύλιο Β7-8000 και στο αποθεματικό Β0-40) κατά 80 εκατ. ευρώ και έτσι το περιθώριο κάτω από το ανώτατο όριο του τομέα 4 μειώνεται σε περίπου 128 εκατ. ευρώ. Η Επιτροπή προτείνει στην αρμόδια για τον προϋπολογισμό αρχή να διατηρηθεί περιθώριο αυτής της τάξης μεγέθους λόγω των αβεβαιοτήτων που επικρατούν στο εξωτερικό επίπεδο και των πιθανών αναγκών που διαφαίνονται στην Ασία και τη Μέση Ανατολή.

5. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΒΑΣΕΙ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

>ΘΕΣΗ ΠIΝΑΚΑ>

(*) περιλαμβανομένων 167 εκατ. EUR για τις συνεισφορές του προσωπικού στο συνταξιοδοτικό σύστημα, σύμφωνα με την υποσημείωση 2 στους πίνακες των δημοσιονομικών προοπτικών και το δημοσιονομικό πλαίσιο για την ΕΕ των 21 που επισυνάπτεται στο Παράρτημα IIA της 6/5/1999.

(**) μετά την αποδέσμευση 200 εκατ. EUR σε πιστώσεις αναλήψεων υποχρεώσεων από το μέσο ευελιξίας.